Heinrich schenkt der bischöflichen Kirche zu Bamberg das Gut Forchheim (DH II. 170)

(Heinrich schenkt der bischöflichen Kirche zu Bamberg das Gut Forchheim. Frankfurt 1007 November 1.)

In nomine sancte et individue trinitatis. Heinricus divina favente clementia Romanorum invictissimus rex. Notum sit omnibus sancte dei aecclesie fidelibus presentibus scilicet et futuris, qualiter nos divine retributionis spe quendam nostre proprietatis locum Babenberc dictum ad honorem dei omnipotentis et sancte Marie matris domini nostri Iesu Christi sanctorumque apostolorum Petri et Pauli et omnium sanctorum, consentiente dilectisima conguge nostra Cvnigunda et omnium regni nostri principum, in culmen et sedem episcopatus proveximus, ut et ibi iugiter hostia deo mactaretur salutaris et nostra nostrorumque antecessorum salus haberetur memorialis. Ad cuius episcopatus augmentum pia largitione quoddam nostre dominationis contulimus predium Vorhchem dictum in pago Ratenzgouui situm et in comitatu Adelberti comitis, cum omnibus eius adiacentibus vicis villis servis ancillis rebus mobilibus vel inmobilibus terris cultis vel incultis exitibus et reditibus et omnibus que ullo modo scribi vel nominari possunt utilitatibus, ea in hac donatione usi potestate, qua nostri antecessores reges videlicet et imperatores antehac sunt usi in sanctarum aecclesiarum ditatione. Quapropter per nostram regalem inviolabiliter precipimus potentiam, ut nobis in deo dilectus Eberhardus primus predicte sedis episcopus liberam dehinc habeat potestatem eiusque successores prefatum predium tenendi possidendi commutandi seu quicquid sibi libet modis omnibus in usum episcopatus inde faciendi. Ut igitur hec nostre donationis munificentia nunc et in posterum stabilis et inconvulssa permaneat, hoc preceptum inde conscriptum manu propria corroborantes sigilli nostri iussimus impressione insigniri.
Signum domni Heinrici (M.) regis invictissimi.
Guntherius cancellarius ad vicem Uuilligisi archicappellani recognov.
Data kal. nov. indictione V, anno dominice incarnationis MVII, anno vero domni Heinrici secundi regnantis VI; actum Frankonofurt; feliciter amen.