Urkunde Heinrichs II. für die bischöfliche Kirche zu Paderborn (DH II. 344)

(Heinrich erneuert der bischöflichen Kirche zu Paderborn die Verleihung der Grafschaft des verstorbenen Grafen Hahold. Dortmund 1016 Januar 14.)

In nomine sanctae et individuae trinitatis. Heinricus dei gratia Romanorum imperator augustus. Divine pietatis clemencia, quae nos ad culmen imperialis maiestatis perduxit, ad hoc voluit regnare, ut ecclesiarum ordini firmando atque corroborando subveniamus, his autem maxime locis, quae ab antecessoribus nostris regibus imperatoribus fundata, sed iam peccatis exigentibus paene videbantur annullata. Quapropter omnium fidelium nostrorum presentium scilicet ac futurorum industriae notum esse volumus, qualiter nos divini amoris instinctu pro remedio anime nostrae seu parentum nostrorum nec non et tercii Ottonis bonae memoriae imperatoris dilecteque coniugis nostrae Cvnigundae imperatricis auguste interventu atque Meginuuerc sanctae Podrebronensis ecclesie venerabilis episcopi rogatu sibi sanctaeque suae ecclesie a Karolo magno imperatore olim fundate, nostris vero temporibus incendium passae, in honore enim sanctae dei genitricis semperque virginis Marie et sancti Kiliani martiris Liboriique confessoris dedicate comitatum, quem Hahold comes, dum vixit, tenuit, situm scilicet in locis Hauerga, Limga, Thiatmalli, Aga, Patherga, Trueresga, Langaneka, Erpesfelt, Silbike, Matfelt, Nihterga, Sinatfelt, Balleuan prope Spriada, Gambiki, Gession, Sewardeshuson, cum omni legalitate in proprium concedimus atque largimur per hanc nostram imperialem paginam, eo videlicet racionis tenore ut prefatus episcopus Meginwerc suique successores prescripte ecclesie presidentes dehinc liberam habeant potestatem de eodem comitatu eiusque utilitatibus quicquid eis placuerit faciendi ad eorum tamen utilitatem ecclesie, omnium videlicet inquietudine remota. Et ut haec nostrae traditionis seu confirmationi auctoritas stabilis inconvulsa omni habeatur tempore, hoc preceptum inde conscriptum manu propria firmare curavimus et sigillo nostro insigniri iussimus.
Signum domni Heinrici (M.) imperatoris augusti.
Guntherius cancellarius vice archicappellani recognovi.
Data XVIIII. kal. febr. indictione XIII, anno dominicae incarnationis millessimo XVI, anno vero domni Heinrici secundi regnantis XIIII, imperii II; actum Drodmannia; feliciter amen.