Urkunde Heinrichs II. für die bischöfliche Kirche zu Bamberg (DH II. 196)

(Heinrich schenkt der bischöflichen Kirche zu Bamberg die Alte Kapelle zu Regensburg. Merseburg 1009 Juni 1.)

In nomine sanctae et individuae trinitatis. Heinricus divina favente clementia rex. Divinis et salutaribus sanctarum scripturarum admonemur documentis et erudimur, ut aecclesias dei cum larga benivolentia ditemus et summa devotione amplificare non cessemus. Proinde noverit omnium Christi nostrique fidelium industria, quia nos per interventum nostrae dilectissimae coniugis Chunigundae quandam nostri iuris capellam sive abaziam infra urbem Radesponam in pago Tuonocgouve et in comitatu Ruodperti comitis sitam sanctae Babenbergensi aecclesie in honorem beati Petri principis apostolorum et sancti Georgii martiris consecrate cum omnibus appenditiis, scilicet exitibus et reditibus terris cultis et incultis et cum omnibus utilitatibus que ullo modo aut scribi aut nominari possunt, summo et liberali devotione in proprium donamus, ea videlicet conditione quatinus eiusdem supra dicte aecclesiae Babenbergensis venerabilis episcopus Ebrhardus suique successores deinceps liberam exinde habeant potestatem tenendi possidendi et quicquid ad usum praedicte aecclesie pertineat faciendi, omnium contradictione remota. Et ut huius nostre donationis auctoritas stabilis et inconvulsa permaneat, praeceptum istud inde conscriptum propria manu corroborantes sigilli nostri impressione iussimus insigniri.
Signum domni (M.) Heinrici regis invictissimi.
Guntherius cancellarius ad vicem Uuilligisi archicappellani recognov.
Data kal. iun. indictione VI, anno dominice incarnationis MVIII, anno vero domni Heinrici secundi regnantis VII; actum Merseburg; feliciter.