Urkunde Heinrichs II. für das Kloster Obermünster (DH II. 213)

(Heinrich schenkt dem Kloster Obermünster zu Regensburg den Hof Sallach. Regensburg 1010 April 17.)

In nomine sanctae et individuae trinitatis. Heinricus divina favente clementia rex. Si ecclesiarum dei loca alicuius doni incremento sublimare vel meliorare studuerimus, nobis nostrique regni statui id proficere minime diffidimus. Quapropter omnium Christi fidelium presentium scilicet ac futurorum agnoscat industria, qualiter nos divini amoris instinctu pro remedio anime nostre ac senioris nostri videlicet Ottonis imperatoris dilecteque coniugis nostre Chunigunde regine seu parentum nostrorum nec non et pro regni nostri statu monasterio Rattisponensi, quod ibi vocatur Oberenmunester, in honore sancte dei genitricis semperque virginis Marie dedicato ipsa die, quo illud per nos a fundamento perfectum in presentia nostri XV. kal. mai. consecrari fecimus, quandam nostri iuris curtem nomine Salaht in comitatu Ruotperti comitis in pago Duonochgovve cum omnibus suis pertinentiis seu appendiciis villis vicis, cum familiis utriusque sexus areis edificiis campis pratis pascuis silvis venationibus aquis aquarumve decursibus piscationibus molendinis exitibus et reditibus viis vel inviis quesitis sive inquirendis, cum omnibus que quolibet modo dici aut nominari possunt utilitatibus per hanc nostram regalem paginam eidem monasterio ad usum et stipendia sanctimonialium inibi deo famulantium integre concessimus atque tradidimus et de nostro iure ac dominio in eius ius et dominium omnino tranfundimus, ea quippe ratione ut abbatissa Vvicpurg, que nunc prefato monasterio preesse videtur, eique succedentes abbatisse de eadem proprietate ad usum tamen monasterii et sanctimonialium ibidem deo servientium dehinc liberam habeant potestatem quicquid eis placuerit faciendi, omnium hominum contradictione sive inquietudine remota. Et ut hec nostre donationis seu confirmationis auctoritas stabilis et inconvulsa omni permaneat tempore, hoc preceptum inde conscriptum manu propria corroborantes atque confirmantes sigilli nostri inpressione insigniri iussimus.
Signum domni Heinrici (M.) regis invictissimi.
Guntherius cancellarius vice Uuilligisi archicapellani notavit.
Data XV. kal. mai. indictione VIII, anno dominice incarnationis millesimo X, anno vero domni secundi Heinrici regnantis VIII; actum Regenesburg; feliciter amen.