Urkunde Heinrichs II. für das Kloster Montecassino (DH II. 474)

(Heinrich schenkt dem Kloster Montecassino das den Feinden entrissene Kastell Rocca d'Evandro. Montecassino 1022.)

In nomine sanctae et individuae trinitatis. Heinricus divina favente clementia Romanorum imperator augustus. Quamvis communiter loca deo ubique dicata cottidie in melius proficere nostra ope adhibita velimus, singulariter tamen et quasi specialius ceteris locum, in quo venerabilis patris nostri sanctissimi Benedicti corpus fovetur, pollere admodum cupimus, quippe quem a primo aetatis flore semper maxime dileximus cuiusque intercessione piissima hactenus et in regno roborati et in infirmitate sepius positi misericorditer relevati sumus. Ergo omnium Christi nostrorumque fidelium universitatem scire iubemus, qualiter nos pro remedio animae nostrae montem eiusdem sancti Benedicti visitantes pensabamus, quali nobis munere deum ibidem melius placare possemus. Pensatione autem hac circumquaque diffusa, de quodam castello semper loco eidem contrario, de manibus inimicorum nostrorum erepto, nobis autem in proprium imperiali iure hereditato ab archiepiscopo Piligrimo nec non a familiari nostro Dioderico videlicet cancellario admoniti per eorum communem interventum idem castellum Bandra vocatum sit[um] in principatu Capuano ad altare sancti Benedicti et ad usus monachorum deo ibidem famulantium per hanc imperialem paginam cum omnibus appendiciis, id est cum areis aedificiis vineis agris pratis pascuis silvis venationibus aquis aquarumque decursibus terris cultis et incultis seu cum omni utilitate, que vel scribi vel nominari possit, concessimus tradidimus et de nostro iure in eorum ius omnino in proprium transfudimus, ea videlicet ratione ut presentialiter ordinatus abbas aliique eius successores sicut de ceteris sancti Benedicti bonis de eodem castello liberam habeant potestatem quod aecclesiae utile sit faciendi. Et ut haec nostrae auctoritatis pagina stabilis permaneat, eam manu propria roborantes sigilli nostri impressione iussimus insigniri.
Signum domni Heinrici (M.) Romanorum invictissimi imperatoris augusti.
Theodericus cancellarius vice Ebbonis Papembergensis episcopi et archicappellani recognovit.
Anno ab incarnatione domini millesimo XXII, indictione V, anno vero domni Heinrici Romanorum invictissimi imperatoris augusti secundi regnantis XXII°, imperantis autem VIIII; actum in Monte Cassino; feliciter amen.