Urkunde Heinrichs II. für das Kloster Michelsberg (DH II. 389)

(Heinrich schenkt dem Kloster Michelsberg bei Bamberg das dem Kaiser von seinem Kapellan Rothard übertragene Gut von Gimbsheim. ?)

In nomine sancte et individue trinitatis. Heinricus divina favente clementia Romanorum imperator augustus. Si pietatis nostre celsitudinem adeuntibus digne postulata largimur, precipue convenit, ut nostre dilectissime coniugis atque consortis nostre regni nostri Cunigundae postulationibus libentissime acclinemur ac nostrorum fidelium dignis peticionibus assensum condonemus. Proinde omnium sancte dei ecclesie fidelium nostrorum presentium scilicet ac futurorum noverit industria, dilectissimam coniugem nostram ac consortem regni ac multos ex fidelibus nostris pietatis nostre clementiam suppliciter postulasse, quatinus pro amore dei animeque nostre remedio nostra preceptali concederemus pagina monasterio sancti Michahelis archangeli et sancti Benedicti abbatis, quod est situm sub territorio Babenbergensis civitatis, omne illud predium quod dicitur Gimmasehim cum omnibus sibi adiacentibus, quod est in comitatu Zeizolfi comitis in pago qui vocatur Wormazuelt, quod Rothardus noster dilectus capellanus nobis contulit et condonavit et in nostrum ius ac dominium de suo iure ac dominio penitus transfudit et condonavit. Cuius dignas peticiones nos libentissime amplectentes id fieri annuimus, hanc nostre donationis paginam scribi iubentes, per quam supra nominatum predium deinceps in proprium usum fratrum supra dicti monasterii transfundimus et donamus in integrum, sicut predictus Rothardus nostre imperiali illud substituit potestati. Unde precipientes iubemus, ut nulli abbatum supra dicti monasterii liceat pretaxatum predium alicui donare seu commutare vel pro beneficio dare, sed ad proprium usum fratrum libere relinquatur omni tempore et prelibato monasterio servetur in integrum. Quod ut verius credatur et diligentius ab omnibus observetur, hanc paginam propriis manibus roborantes sigillo nostro inferius iussimus insigniri.