Urkunde Heinrichs II. für die bischöfliche Kirche zu Bamberg (DH II. 166)

(Heinrich schenkt dem von ihm gegründeten Bistum Bamberg die Abtei Stein. Frankfurt 1007 November 1.)

In nomine sanctae et individuae trinitatis. Heinricus divina favente clementia rex. Saluberrimis igitur sacri eloquii institutionibus erudimur et admonemur, ut temporalia relinquentes bona et terrena postponentes commoda aeterna sine fine mansura in celis studeamus adipisci consistoria. Quapropter nos dominicis non surdum auditum prebentes preceptis et deificis obtemperando intendentes suasionibus quendam nostrae paternae hereditatis locum Babenperc dictum in sedem et culmen episcopatus sublimando proveximus et Romana auctoritate atque venerabilis Heinrici Wirciburgensis episcopi consensu ac pari communique omnium nostri fidelium tam archiepiscoporum quam episcoporum abbatumque nec non ducum et comitum consultu decretoque in honore sanctae dei genitricis Mariae sanctorumque apostolorum Petri et Pauli nec non martirum Kiliani atque Georii stabilivimus et corroboravimus, ut inibi nostrum parentumque nostrorum ac Ottonis celebre haberetur memoriale senioris nostri et iugis pro omnibus ortodoxis hostia mactaretur salutaris. Proinde noverit omnium nostri fidelium tam presens etas quam et successura posteritas, quia nos nostri quandam iuris abbatiam Stein dictam in pago Hegouue sitam ad eandem supra dictam episcopalem sedem cum omnibus eius pertinentiis sive adherentiis, videlicet aecclesiis decimationibus silvis venationibus seu omnibus quae quolibet modo dici vel scribi possunt utilitatibus, hac nostrae auctoritatis preceptali pagina, prout firmius possumus, donamus atque proprietamus, omnium contradictione remota, precipientes igitur, ut in deo dilectus sepe dictae sedis Eberhardus episcopus liberam dehinc habeant potestatem eandem abbatiam cum omnibus eius appendiciis tenendi possidendi seu quicquid sibi libeat modis omnibus inde faciendi ac sui successores. Si quis igitur, quod absit, huius nostrae donationis munificentiam destruere sive violare presumat, in novissimo die tormento inextinguibili coram oculis luat. Quod ne fiat, sed haec traditio nostra ab omnibus incorrupta permaneat, hanc cartam inde conscriptam manu propria roborantes sigilli nostri inpressione insigniri iussimus.
Signum domni Heinrici (M.) regis invictissimi.
Eberhardus cancellarius vice Uuilligisi archicappellani recognovit.
Data kal. nov. anno dominicae incarnationis millesimo VII, indictione V, anno vero domni Heinrici secundi regnantis VI; actum Frankonofurt; feliciter amen.