Urkunde Heinrichs II. für das Kloster Kaufungen (DH II. 409)

(Heinrich schenkt dem Nonnenkloster zu Kaufungen die Orte Lay, Waldesch, Winningen, Bisholder und Trimbs. Magdeburg 1019 Mai 20.)

In nomine sanctae et individuae trinitatis. Heinricus divina favente clementia Romanorum imperator augustus. Quamvis generaliter in omnes catholicae fidei cultores nos liberales et largos esse conveniat, specialiter tamen in dilectissimam nostri coniugem Chunigundam scilicet imperatricem augustam, qui in Christo sumus una caro, nos liberalissimos et largissimos esse res ipsa et ratio compellit. Proinde nos supra dictae eiusdem nostrae dilectissimae coniugis devotis et religiosis petitionibus adquiescentes nostri iuris quedam loca in comitatu Perhtoldi comitis et in pagis Trihchira et Meinifelt dictis sita, his nominibus appellata: Legia, Asch, Windinga, Bizelre, Trimizze, cum mancipiis utriusque sexus aecclesiis aedificiis vineis molendinis areis pratis pascuis terris cultis et incultis et cum omnibus pertinentiis, que nos iure et legaliter in supra dictis locis habere dinoscimur, monasterio Chuofunga dicto in honorem salvatoris mundi et sancte Mariae sanctique Petri apostoli constructo et consecrato con[cedimus et con]donamus. Et ut huius nostrae donationis auctoritas omnibus Christi nostrique fidelibus credibilis habeatur et vera credatur et stabilis maneat et inconvulsa consistat, hanc cartam inde conscriptam manu propria roborantes sigilli nostri impressione iussimus insigniri.
Signum domni Heinrici invictissimi (M.) Romanorum imperatoris augusti.
Guntherius cancellarius ad vicem Erkenbaldi archicappellani recognovi.
Data XIII. iunii indicitione II, anno dominice incarnationis millesimo XVIIII, anno vero domni Heinrici imperatoris augusti regnantis XVII, imperii vero VI; actum feliciter Magdeburch; amen.