Urkunde Heinrichs II. für die bischöfliche Kirche zu Brandenburg (DH II. 223)

(Heinrich nimmt die bischöfliche Kirche zu Brandenburg in seinen Schutz und verleiht dem Bischof Wigo und seinen Nachfolgern dieselbe Freiheit in der Wahl der Vögte, welche die sächsischen Bischöfe haben, sowie das freie Verfügungsrecht über die Zehnten des Bistums. Oschersleben 1010 Oktober 27.)

In nomine sanctae et individuae trinitatis. Heinricus divina favente clementia rex. Divinae bonitatis clementia, quae nos ad culmen regiae maiestatis evexit, ad hoc nos regnare voluit, ut subiectorum nobis populorum curam maximeque sacerdotum Christi congrua dispensatione adhibeamus, quorum orationibus et terrena credimus felicitate cumulari et eternam quoque beatitudinem promereri. Haec quidem nos sollicita consideratione pensantes dignum ducimus et salutiferum iudicamus ecclesias dei sub nostro regimine positas ac presertim eas, quae ab iniquis hominibus opprimuntur, sub nostrae tuicionis munimine defendendas suscipere et earum paupertati regali munificentia subvenire. Proinde omnium fidelium nostrorum pateat industrie, qualiter nos pro dei amore nostreque anime remedio ecclesiam Brandeburgensem in honore beatissimi Petri apostolorum principis fundatam sub nostri mundiburdii defensione suscepimus, concedentes eiusdem ecclesie episcopo Wigoni suisque successoribus, ut habeant eandem libertatem, quam episcopi Saxonici habent, videlicet in eligendo advocatos in toto suo episcopatu, prout eis oportunum fuerit, habeantque liberam facultatem de decimis sui episcopatus, in provincia scilicet Heveldon et in aliis provinciis ubicumque parrochia eiusdem episcopatus est, sicut sui antecessores tenuerunt, faciendi ad utilitatem supra dictae ecclesie quicquid voluerint, omnium hominum regni nostri contradictione remota. Precipientes itaque iubemus, ut nullus dux marchio comes vicecomes vel aliquis rei publice exactor prefatum episcopum aut suos successores de supra scriptis omnibus divestire inquietare vel molestare presumat. Et ut haec nostre corroborationis sive confirmationis auctoritas stabilis et inconvulsa omni permaneat tempore, hoc preceptum inde conscriptum manu propria corroborantes. sigilli nostri inpressione iussimus insigniri.
Signum domni Heinrici (M.) regis invictissimi.
Guntherius cancellarius vice Uuilligisi archicappellani notavit.
Data VI. kal. novemb. indictione VIIII, anno dominicae incarnationis millesimo X, anno vero domni secundi Heinrici regnantis VIIII; actum publice Oskeresleuo; feliciter amen.