Urkunde Heinrichs II. für das Kloster Nienburg (DH II. 83)

(Heinrich schenkt dem Kloster Nienburg Besitzungen an der Lausitz. Nienburg 1004 August 8.)

In nomine sanctae et individuae trinitatis. Heinricus divina favente clementia rex. Si loco sanctorum munificentiae regalis largitate sublimamus, hoc nobis tam in praesentis vitae decursu quam in futurae gloriae statu prodesse liquido profitemur. Proinde noverit omnium sanctae dei aecclesiae nostrorumque fidelium industria, qualiter quidam venerabilis et nostri sanguinis abbas nomine Eggihardus, aedificato a se regulari monasterio et in honorem sanctae dei genitricis Mariae sanctique Cypriani martyris consummato in civitate quae dicitur Nuuuenburg iuxta fluvium Sala, supplex nostram deprecatus est celsitudinem pro maiore loci in perpetuum reverentia suae interesse dedicationi. Nos igitur suae quia digna erat obsequentes petitioni, et quia ea tempestate proxima nobis in Sclauoniam instabat expeditio, pro certioris gratia triumphi ad praefatum religionis sacrae locum cum episcopis nostris Hildericho Hauelbergensi, Uuidone Brandenburgensi, Hildiuuardo Citicensi, Uuipperto Merseburgensi, Uualthero Spirensi et Taginone Magedeburgensis aecclesiae archipraesule divertentes, consummatis ibi rite in dedicatione templi divinis officiis, in perpetuum nostri nominis et dilectae coniugis nostrae Cunigundae memoriam parentumque nostrorum et karissimi senioris et antecessoris nostri tercii videlicet Ottonis imperatoris augusti commemorationem ad augmentum loci et fratrum ibidem deo sub regula sancti Benedicti militantium victualia duas nostri iuris civitates, id est Triebus et Liubocholi, cum teritoriis suis in pago Lusici et in Geronis comitatu sitis sanctorum altario per hoc regale praeceptum ad intercessionem praedicte contectalis nostrae et eorundem episcoporum contulimus, una cum omnibus earum legalibus pertinentiis et utilitatibus mobilibus et immobilibus areis aedificiis servis et ancillis terris cultis et incultis pratis pascuis sive compascuis silvis venationibus aquis aquarumque decursibus piscationibus molendinis viis et inviis exitibus et reditibus quesitis et inquirendis ac ceteris que quolibet modo rite vocari possunt utensilibus et appendiciis, eo tenore quatinus praefatus venerabilis Eggihardus abbas suique in aeternum successores liberam inde habeant per omnia potestatem pro coenobii sui usibus et monachorum oportunitatibus quicquid sibi libuerit faciendi. Et ut haec nostrae traditionis auctoritas stabilis et inconvulsa permaneat, hanc nostri praecepti paginam inde conscriptam manu propria roborantes sigilli nostri inpressione insigniri iussimus.
Signum domni Heinrici (M.) regis invictissimi.
Egilbertus cancellarius vice Uuilligisi archicapellani recog.
Data VI. id. aug. anno dominicae incarnationis MIIII, indictione I, anno vero domni Heinrici secundi regis III; actum in Nuuuenburg; in dei nomine feliciter amen.