Urkunde Heinrichs II. für das Kloster St. Emmeram zu Regensburg (DH II. 443)

(Heinrich bestätigt dem Kloster St. Emmeram zu Regensburg alle diesem durch Traditionen zugefallenen Güter. 1021 Juli 3.)

In nomine sanctae et individuae trinitatis. Heinricus divina favente clementia Romanorum imperator augustus. Imperialem nostri nominis excellentiam hoc scimus exigere, immo ad statum regni et ad salutem animae nostrae multum proficere, quosque divini servitii amatores, ut sine quelera in dei persistant laude, liberalitatis nostrae sustentaculo confortare, maxime autem eos, quorum laboris devotio divino pre ceteris invigilat obsequio. Proinde noverit omnium Christi nostrique fidelium universitas, qualiter nos divine remunerationis spe incitati, interventu etiam dilecte coniugis nostrae Chvnigvndae imperatricis augustae et venerandi Richolfi abbatis commoniti cuidam aecclesiae dei infra civitatem Ratesponensem in honorem preciosi dei martyris Heimmerammi constructe, ubi venerabile corpus eius miraculis declarantibus requiescere comprobatur, omnia, quae ab antecessoribus nostris regibus vel imperatoribus omnibusque Christi fidelibus vel infra ipsam Ratesponensem civitatem vel in suburbio eius vel ubicumque locorum actenus tradita sunt et collata, per hanc imperialem paginam in perpetuum confirmamus et absque omnium hominum contradictione in proprium largimur, ea videlicet ratione ut nec episcopus eiusdem loci nullaque iudiciaria vel ecclesiastica potestas aliquam habeat potestatem prenominata bona prefate eclesiae auferre vel usibus fratrum ibidem sub monachica institutione deo servientium abalienare, sed predictus Richolfus eiusdem loci abbas suique successores liberam exinde habeant potestatem quicquid eis placuerit faciendi ad utilitatem tantummodo fratrum ibidem sub regula sancti Benedicti deo sanctoque Heimmerammo famulantium. Et ut haec nostrae confirmationis et largitionis auctoritas stabilis et inconvulsa omni permaneat aevo, hoc preceptum inde conscriptum propria manu corroborantes sigilli nostri impressione iussimus insigniri.
Signum domni Heinrici invictissimi Romanorum imperatoris augusti. (M.)
Cuntherius cancellarius ad vicem Erkenbaldi archicappellani recognovit.
Data V. non. iul. indictione III, anno dominice incarnationis millesimo XXI, anno vero domni Heinrici secundi regnantis xx, imperantis VIII; actum Colonie; feliciter amen.