Urkunde Heinrichs II. für die bischöfliche Kirche zu Freising (DH II. 136)

(Heinrich schenkt der bischöflichen Kirche zu Freising sein Gut Katsch. Bamberg 1007 Mai 10.)

In nomine sancte et individue trinitatis. Heinricus divina favente clementia rex. Noverint omnes Christi nostrique fideles tam futuri quam presentes, qualiter nos pro nostre seniorisque nostri Ottonis imperatoris anime consulentia parentumve nostrorum felici memoria et per interventum dilecte coniugis nostre Cunigunde regine Parthenopolitanique archiepiscopi Taginini dicti ac pro indulgentia bone memorie Abrahe episcopi, in cuius laribus eis que sancte Marie sanctique Corbiniani erant bonis pleniter utentes paterno lenimine benigne nutriebamur, ac pro requie pii presulis Gotescalchi iam defuncti, et quia nostrum fidelem Eigilbertum antistitem de propria quasi camera ad tale dispendium superandum vix nostre assiduitati subtraximus, quoddam nostri iuris predium Chatsa vulgo nominatum in provincia Karinthia situm cum familiis utriusque sexus curtiferis edificiis terris cultis et incultis quesitis et inquirendis rebus mobilibus et inmobilibus viis inviis exitibus et reditibus aquis aquarumve decursibus molendinis piscationibus silvis venationibus saginis zidalweidis alpibus vallibus paludibus omnibusque eidem predio iuste vel legaliter pertinentibus ad ecclesiam sancte Marie matris domini eiusque sancti confessoris Corbiniani in proprium donavimus, eo namque tenore ut iam dictus Eigilbertus Frisingensis episcopus suique successores absque contradictione omnium nostro dominio subditorum liberam exinde habeant potestatem tenendi possidendi commutandi vel quicquid in usum ecclesie libuerit faciendi, precipientes igitur, ut nullus dux aliquisve comes iugum aut aliquam districtionem servis libertisque in eodem predio habitantibus inponere ius habeat, sed advocatus eidem corti ab episcopo inpositus, quicquid in eadem curte regendum emendandumve sit, iuxta leges ac instituta maiorum potestative difiniat. Et ut hec nostre traditionis auctoritas stabilis et inconvulsa permaneat, hanc nostri precepti paginam inde conscriptam manu propria roborantes sigilli nostri inpressione insigniri iussimus.
Signum domni Heinrici (M.) regis invictissimi.
Eberhardus cancellarius vice Willigisi archicapellani recognovi.
Data VI. idus mai. indictione V, anno dominice incarnationis MVII, anno vero domni Heinrici secundi regnantis V; actum Babenberg feliciter amen.