Urkunde Heinrichs II. für die erzbischöfliche Kirche zu Magdeburg (DH II. 242)

(Heinrich schenkt der erzbischöflichen Kirche zu Magdeburg den Königshof und die Stadt Frohse. Magdeburg 1012 Januar 21.)

In nomine sanctae et individuae trinitatis. Heinricus divina favente Clementia rex. Omnibus fidelibus nostris praesentibus scilicet ac futuris notum esse volumus, qualiter nos pro remedio vitae perpetuae feliciter cum sanctis ac fidelibus adipiscendo ac pro memoria patris nostri et omnium parentum nostrorum curtem regalem seu etiam civitatem Frasa cum omnibus quae ad eam pertinent quesitis inquirendisque villis areis aedificiis mancipiis utriusque sexus terris cultis et incultis silvis venationibus pratis pascuis aquis aquarumve decursionibus piscationibus molendinis viis et inviis exitibus et reditibus interventu contectalis nostrae dilectissimae Chunigundae reginae ac sororum nostrarum Aedelheidae abbatissae atque Sophiae abbatissae, immo etiam pro strennuissima ac fidelissima servitute archiepiscopi Taginonis tercii deo sanctoque martyri Mauricio in proprium donavimus, nostro videlicet speciali patrono, ea scilicet ratione quatinus fidelis noster praedictus archipraesul suique successores liberam habeant ibi advocatum eligendi, praedictam curtem possidendi seu etiam in usum aecclesiae Magadaeburgensis commutandi potestatem. Si quis autem in posterum hanc nostram traditionem inquietare presumpserit, summi iudicis vindictae puniendus subiaceat. Sed ut haec nostra traditio nunc et in futurum inconvulsa permaneat, hanc cartam per manum Erici episcopi nostra iussione conscriptam nostra imagine sigillari praecepimus, insuper etiam more parentum nostrorum regum videlicet et imperatorum manu propria, ut infra videtur, corroboravimus.
Signum domni Henrici invictissimi regis secundi. (M.)
Gvntherius cancellarius vice Hercanballdi archicappellani recognovi.
Data XII. kal. februarii, anno dominice incarnationis MXII, indictione X, anno autem gloriosissimi regis Heinrici secundi regnantis X; actum Magadeburg.