Urkunde Heinrichs II. für das Kloster Nienburg (DH II. 43)

(Heinrich bestätigt dem Kloster Nienburg Königsschutz, Immunität und Wahlrecht, unter Vorbehalt einer Mitwirkung des Königs bei der Besetzung der Abtswürde. Magdeburg 1003 März 22.)

In nomine sancte et individuae trinitatis. Heinricus divina favente clementia rex. Notum sit omnibus fidelibus nostris praesentibus scilicet et futuris, qualiter venerabilis abbas nomine Eggihartus per dilectam nobis coniugem et regnorum consortem Cunigundam humiliter nostram interpellavit clementiam, quatinus nostrorum exemplo antecessorum, quorum in manibus nobis portendebat privilegia, suum monasterium regulae monachicae in castello Nigenburg in ripa fluminis Salae pagoque Northuringa situm et per fratres germanos Geronem videlicet Coloniensis aecclesiae archiepiscopum ac Thietmarum comitem a novo constructum in honorem sanctissime et gloriosissime semper virginis dei genitricis Mariae in nostrum mundiburdium perpetuo iure tutandum reciperemus. Quapropter cum hoc sit saluberrimum nostri officium pro augendo tuendoque ecclesiarum honore pro viribus desudare, piis illius petitionibus acquiescentes, monachis supra memorati castelli in nostram immunitatem cum monasterio et omnibus attinentiis et utensilibus vel possessionibus prout orabat receptis, liberum per decessionis tempora inter se eligendi abbatis concessimus arbitrium sine cuiusquam contradictione, quem probabilioris vitae divinae dispensationis gratia decreverit. Eiusdem etiam loci abbates cum omnibus ad sui regiminis aecclesiam iure pertinentibus debito totius mundanae servitutis absolvimus, regiae maiestatis auctoritate sancientes, eo quo ceteri abbates iure ordineque sibi subditis praeesse nec cuiusque personae quicquam coacti famulatus debere, nisi tantum illius sinodale praeceptum episcopi respiciant, in cuius diocesi Christo militare videntur. Ob cuius firmamenti memoriam hanc cartam conscribi manuque propria roboratam sigilli nostri impressione iussimus signari, ita ut nos defensorem appellent et praeelecto inter se abbati nostra commendatione curam regiminis imponant.
Signum domni Heinrici (M.) regis in Christo invictissimi.
Egilbertus cancellarius vice Uuilligisi archicapellani recognovit.
Data XI. kal. april. anno incarnationis dominicae MIII, indictione I, anno vero domni Heinrici regnantis adhuc I; actum Magadeburg.