Urkunde Heinrichs II. für das Stift St. Stephan zu Bamberg (DH II. 208)

(Heinrich schenkt dem Stift St. Stephan zu Bamberg den Ort Ering, mit der Maßgabe, dass der Bischof von Bamberg das Recht habe, darüber zum Nutzen jenes Stiftes zu verfügen. Straßburg 1009 Oktober 29.)

In nomine sanctae et individue trinitatis. Heinricus divina favente clementia rex. Saluberrimis igitur sacri eloquii institutionibus erudimur et admonemur, ut temporalia relinquentes bona et terrena postponentes commoda aeterna et sine fine mansura in caelis studeamus adipisci consistoria. Quapropter nos dominicis non surdum auditum prebentes preceptis et deificis obtemperando intendentes suasionibus quendam nostrae paternae hereditatis locum Babenberc dictum in sedem et culmen episcopatus sublimando proveximus et Romana auctoritate atque venerabilis Heinrici Vuirciburgensis episcopi consensu ac pari communique omnium nostri fidelium tam archiepiscoporum quam episcoporum abbatumque nec non ducum et comitum consultu decretoque in honorem sanctae dei genitricis Mariae sanctorumque apostolorum Petri et Pauli nec non martirum Kyliani atque Georii stabilivimus et corroboravimus, ut et inibi nostrum parentumque nostrorum et Ottonis tertii videlicet imperatoris antecessoris ac senioris nostri celebre haberetur memoriale et iugis pro omnibus ortodoxis hostia mactaretur salutaris. Proinde noverit omnium nostri fidelium tam presens etas quam et successura posteritas, quia nos nostrae quendam proprietatis locum Eringun dictum in pago et in comitatu comitis situm ad aecclesiam in honore sancti Stephani Babenberc constuctam una cum omnibus eius pertinentiis sive adherentiis, videlicet vicis villis aecclesiis servis et ancillis areis terris cultis et incultis viis inviis exitibus et reditibus quaesitis vel inquirendis silvis forestibus saginis venationibus aquis piscationibus molis molendinis rebus mobilibus et inmobilibus ac ceteris omnibus quae rite scribi aut appellari possunt quoquolibet modo utilitatibus, hac nostrae auctoritatis preceptali pagina, prout firmius posumus donamus atque proprietamus, omnium contradictione remota, precipientes igitur, ut dilectissimus Babenbergensis aecclesiae nepos noster Eberhardus episcopus suique successores liberam dehinc habeant potestatem eundem locum Eringun dictum cum omnibus appenditiis suis tenendi possidendi commutandi seu quicquid sibi libeat modis omnibus in usum predicte sancti Stephani aecclesiae inde faciendi. Si quis igitur, quod absit, huius nostrae donationis munificentiam destruere sive violare presumet, in die iudicii coram oculis dei tormento inextinguibili aeternaliter luat. Quod ne eveniat, sed haec traditio nostra ab omnibus perpetualiter inviolabilis permaneat, hanc cartam inde conscriptam manu propria roborantes sigilli nostri inpressione insigniri iussimus.
Signum domni Heinrici (M.) regis invictissimi.
Guntherus cancellarius vice Uuilligisi archicapellani recognovi.
Data IIII. kal. nov. indictione VII, anno dominicae incarnationis MVIIII, anno vero domni Heinrici secundi regnantis VII; actum Strazburc; feliciter amen.