Urkunde Heinrichs II. für die Magdeburger Domkanoniker (DH II. 224)

(Heinrich schenkt dem Domkapitel zu Magdeburg, in dessen Brüderschaft er aufgenommen ist, die Höfe Hiddeshuson mit der Mark, Ehrsten und Desingerode. Magdeburg, 1010 November 2.)

In nomine sanctae et individuae trinitatis. Heinricus dei ordinante providentia rex. Si ecclesias dei regali munificentia ditaverimus, fructum aeternae retributionis recepturos nos ex divina pietate confidimus. Quocirca omnium sanctae dei aecclesiae nostrorumque fidelium noverit universitas, qualiter nos deo instigante pro remedio animae nostrae ac antecessoris nostri magni et pacifici imperatoris Ottonis dilectaeque coniugis nostrae Cunigundae seu parentum nostrorum monasterio Magedeburgensi in honore domini nostri Iesu Christi et sancti Petri apostolorum principis nec non et sanctorum martyrum Mauricii, Innocentii consecrato ad usum fratrum, qui ibi pro futuris temporibus deo servituri sunt, et pro fraternitate, qua in eorum prebendam et perpetuam orationem suscepti sumus, tres iuris nostri cortes, quae vocantur Hiddeshuson cum tota marca et Heristi, Dasingarod, videlicet cum omnibus suis pertinentiis pratis pascuis agris silvis aquis piscationibus molendinis viis et inviis exitibus et reditibus cultis et incultis mancipiis edificiis curtilibus iure perhenni donamus, eo videlicet rationis tenore ut prepositus Duodecho, qui nunc prefato monasterio preesse videtur, eique succedentes prepositi de eisdem villis suisque utilitatibus ad usum tamen monasterii et canonicorum inibi deo servientium dehinc liberam habeant potestatem quicquid eis placuerit faciendi, omnium hominum contradictione remota. Quod ut verius credatur diligentiusque ab omnibus observetur, hoc preceptum inde conscriptum propriis manibus roborantes atque confirmantes sigillo nostro subter insigniri iussimus.
Signum domni Heinrici (M.) regis invictissimi.
Guntherius cancellarius vice Uuilligisi archicappellani recognovi.
Data IIII. nonas novembris indictione VIIII, anno dominicae incarnationis millesimo X, anno vero domni secundi Heinrici regnantis VIIII; actum Magedeburg; feliciter amen.