Urkunde Heinrichs II. für das Bamberger Domkapitel (DH II. 153)

(Heinrich schenkt dem Domkapitel zu Bamberg den Ort Holzheim. Frankfurt 1007 November 1.)

In nomine sanctae et individuae trinitatis. Heinricus divinia favente clementia rex. Saluberrimis igitur sacri eloquii institutionibus erudimur et admonemur, ut temporalia relinquentes bona et terrena postponentes commoda aeterna et sine fine mansura in celis studeamus adipisci consistoria. Quapropter nos dominicis non surdum auditum prebentes preceptis et deificis obtemperando intendentes suasionibus quendam nostrae paternae hereditatis locum Babenberc dictum in sedem et culmen episcopatus sublimando proveximus et Romana auctoritate atque venerabilis Heinrici Vvirciburgensis episcopi consensu ac pari communique omnium nostri fidelium tam archiepiscoporum quam episcoporum abbatumque nec non ducum et comitum consultu decretoque in honorem sanctae dei genitricis Mariae sanctorumque apostolorum Petri et Pauli nec non martyrum Kiliani atque Georii stabilivimus et corroboravimus, ut et inibi nostrum parentumque nostrorum videlicet Ottonis tercii imperatoris antecessoris et senioris nostri celebre haberetur memoriale et iugis pro omnibus ortodoxis hostia mactaretur salutaris. Proinde noverit omnium nostri fidelium tam presens etas quam et successura posteritas, quia nos nostrae quendam proprietatis locum Holzheim dictum in pago Horevun in comitatu Vtonis comitis situm ad stipendium kanonicorum in eadem supra dicta episcopali sede coenobite deo servientium una cum omnibus eius pertinentiis sive adherentiis, videlicet vicis villis aecclesiis servis et ancillis areis aedificiis terris cultis et incultis viis inviis exitibus et reditibus quaesitis vel inquirendis silvis forestibus saginis venationibus aquis piscationibus molis molendinis rebus mobilibus et immobilibus ac ceteris omnibus quae rite scribi vel appellari possunt quoquolibet modo utilitatibus, hac nostrae auctoritatis preceptali pagina, prout firmius possumus, donamus atque proprietamus, omnium contradictione remota, precipientes igitur, ut dilectissimi in Christo Babenbergenses fratres nostri ex nostro iure liberam dehinc habeant potestatem eundem locum Holzheim dictum cum omnibus appendiciis suis tenendi possidendi vel etiam sibi commodum advocatum ipsi loco nuper dicto supereligendi seu quicquid illis libeat modis omnibus in usum coenobitae fraternitatis inde faciendi. Si quis igitur, quod absit, huius nostrae donationis munificentiam destruere sive violare presumet, in die iudicii coram oculis dei tormento inextinguibili aeternaliter luat. Quod ne eveniat, sed haec traditio nostra ab omnibus perpetualiter inviolabilis permaneat, hanc cartam inde conscriptam manu propria roborantes sigilli nostri inpressione insigniri iussimus.
Signum domni Heinrici (M.) regis invictissimi.
Eberhardus cancellarius vice Uuilligisi archicapellani recognovi.
Data kal. nov. indictione V, anno dominice incarnationis MVII, anno vero domni Heinrici secundi regnantis VI; actum Frankonofurt; feliciter amen.