Urkunde Heinrichs II. für die bischöfliche Kirche zu Paderborn (DH II. 225)

(Heinrich verleiht der bischöflichen Kirche zu Paderborn die Grafschaft des verstorbenen Grafen Hahold. Trebur 1011 April 10.)

In nomine sanctae et individuae trinitatis. Heinricus divina ordinante providentia rex. Divinae pietatis clementia, quae nos ad culmen regiae maiestatis perduxit, ad hoc voluit regnare, ut ecclesiarum ordini firmando atque corroborando subveniamus, his autem maxime locis, quae ab antecessoribus nostris regibus imperatoribus fundata, sed iam peccatis exigentibus pene videbantur annullata. Quapropter omnium fidelium nostrorum presentium scilicet ac futurorum industriae notum esse volumus, qualiter nos divini amoris instinctu pro remedio animae nostrae seu parentum nostrorum nec non et tertii Ottonis bonae memoriae imperatoris dilecteque coniugis nostre Cvnigvndae reginae interventu atque Meginvverc sanctae Podrebronnensis ecclesiae venerabilis episcopi rogatu sibi sanctaeque suae ecclesiae a Karolo magno imperatore olim fundatae nostris vero temporibus incendium passae, in honore enim sanctae dei genitricis semperque virginis Mariae et sancti Kiliani martiris Liboriique confessoris dedicatae comitatum, quem Hahold comes, dum vixit, tenuit, situm scilicet in locis Hauerga, Limga, Thiatmalli, Aga, Patherga, Treueresga, Langaneka, Erpesfeld, Silbiki, Matfeld, Nihterga, Sinatfeld, Balleuan prope Spriada, Gambiki, Gession, Seuuardeshusun, cum omni legalitate in proprium concedimus atque largimur per hanc nostram regalem paginam, eo videlicet rationis tenore ut prefatus episcopus Meginvverc suique successores prescriptae aecclesiae presidentes dehinc liberam habeant potestatem de eodem comitatu eiusque utilitatibus quicquid eis placuerit faciendi ad eorum tamen utilitatem ecclesiae, omnium videlicet inquietudine remota. Et ut haec nostre traditionis seu confirmationis auctoritas stabilis et inconvulsa omni habeatur tempore, hoc preceptum inde conscriptum manu propria firmare curavimus et sigillo nostro insigniri iussimus.
Signum domni Heinrici (M.) regis invictissimi.
Guntherius cancellarius ad vicem Erkambaldi archicappellani recognovi.
Datum IIII. idus april. indictione VIIII, anno dominicae incarnationis millesimo XI, anno vero domni secundi Heinrici regnantis VIIII; actum Tribura regia villa; feliciter amen.