Annales Hildesheimensis (Hildesheimer Jahrbücher)

Ind. 14, 1001. Imperator natale Christi Rome celebravit, et illo Bernwardus episcopus in epiphaniis super multis infestacionibus archiepiscopi Willigisi et maxime de sinodo, quam in sua, id est Gandeshemensi, ecclesia cum extraneis episcopis habuit, conquestus advenit totamque eiusdem metropolitani illicitam usurpationem in presentia Gerberti pape et imperatoris tertii Ottonis sinodali auctoritate prorsus adnullavit. Gerberhga Gandesmensis abbatissa Idus Novembris obiit.

Ind. 15, 1002. Imperator Otto natalem (Domini) Tudertine cum domno apostolico celebravit; inde Romam tendens Salernum oppidum adiit; sed febre et Italico morbo graviter correptus cum generali omnium contristatione 10. Kal. Febr. proh dolor! ex hac vita morte inmatura discessit. Cui Heinricus dux Noricorum, vir in omni aecclesiastica perfeccione precipuus, Willigiso Mogontiacensi archiepiscopo ordinante successit. Eodem vero anno novus rex Henricus sancti Laurentii natale Parderbrunnen celebravit. Et ibi domna Gunigund regalem benediccionem et coronae imposicionem a predicto metropolitano suscepit. Sed et Sophia ad Gandeshemense regimen electa, optentu principum domni Bernwardi licenciam a palligero benedicendi ibidem optinuit.

Anno 2. regnante Henricho, ind. 1. 1003. Rex natalem Domini Frankanaworde, pascha autem Quidelingaburh celebravit. Herimannus Alemanorum dux regis eleccioni aliquamdiu resistens regie se potestati subdidit et interventu reginae et principum in suo honore permansit. Heinricus, Berhthaldi comitis filius, et Bruno, frater regis, et ambo Bolizlavones, Polianicus videlicet ac Boemicus, a rege infideliter maiestatis rei deficiunt. Sed Heinricus ad regem veniens et refugiens in Givekanstin custodiae mancipatur. Stephanus rex Ungaricus super avunculum suum regem Iulum cum exercitu venit; quem cum conprehendisset cum uxore et filiis duobus, regnum eius vi ad christianitatem compulit. Sacellum sancti Martini dedicatur.

3, ind. 2, 1004. Rex nativitatem Domini Palidi mansit; illo ad eum episcopus Veronensis ac alii quidam primores Italici regni venerunt cum regiis muneribus; et Bruno, frater regis, optentu domnae Gisle matris eius acquisivit gratiam. Incendium miserabile civitatis Papiae.

Anno eiusdem 4. rege gloriosissimo, ind. 3, 1005. Rex natalem Domini Thornburh feriavit et in partibus Saxoniae usque ad tempus quadragesimae habitavit, quadragesima Thielae. Pascha vero Aquisgrani celebravit. Bernharius abbas Herveldensis obiit; cui GODEHARDUS, monachicae vitae, vir in sancta conversatione probatissimus, successit.

Regni vero Henrici 5, ind. 4, 1006. Rex natalem Domini Palithi egit; celebritatem namque pascalis sollemnitatis Nuvimago feliciter tripudiavit. Guntherus divina pietate instinctus, renuntians seculo et pompis eius monachus est factus. Fames valida pene in universa terra.

Henricho regnante 6, ind. 5, 1007. Rex natalem item Palithi celebravit. Epiphaniam vero Gandesheim venit et odibilem dissensionem inter Willigisum archiepiscopum et Bernwardum antistitem de eadem ecclesia prudenti ingenio sapienter diremit. Domnus vero Bernwardus in presentia regis et archiepiscopi ceterorumque regni primorum eandem ecclesiam dedicavit et omnem ibidem episcopalem provisionem sine cuiusquam interdictione potestative celebravit.

Regni autem Heinrici 7, ind. 6, 1008. Rex natalem Domini Palidi, pascha Merseburgh, pentecosten vero Agrippine feriavit. Luidolfus Treverensis metropolitanus obiit; cui Meinzoz, primiscrinius regis, successit. Nohtgerus, prepositus monasterii beati Galli, Leodicensis presul, ad Christum migravit; post quem Baldericus Radasponensis vicidomnus subintravit. Gunterus monachus, sancta conversacione in monasterio probatus, heremita est effectus.

Et nondum imperante 8, ind. 7, 1009. Rex nativitatem Christi Salzburgh, pascha vero Augustburg peregit. Retharius Paderbrunnensis episcopus 2. Non. Marcii obiit; cui Meinwercus, regis capellanus, successit. Monasterium quoque Mogonciacense pretitulatum divino honore et reliquiis beati Martini futura consecratione, constructum a Willigiso archiepiscopo maximo decoris studio, 3. Kal. Septembr. miserabili periit incendio.

Anno regni eius 9, ind. 8, 1010. Natalem Domini rex Palidi, pascha Radisbone celebravit. Ansfridus Traiectensis ecclesiae antistes obiit; cuius loco Adelboldus successit.

Regnante eo 10. anno, ind. 9, 1011. Rex natalem Domini Frankenavord celebravit et in capite ieiunii Corbeiam venit; ibi Bernhardus pius dux 5. Id. Februarii obiit et in Luniburg cenobio beati Michahelis magno exequiarum planctu sepultus, quod ipse a fundamento construxerat et in qua monachorum congregacionem adunaverat. Post quem vero filius eius Bernhardus ducatum obtinuit. His etiam temporibus Willigisus Mogontinus metropolitanus ad Christum migravit; in cuius locum Erkanbaldus Fuldensium abbas subintravit, quem noster episcopus Bernwardus Kal. Aprilis consecravit.

Heinrici anno regni eius 11, ind. 10, 1012. Rex nativitatem Christi Thornburg, pasca autem Laodicie celebravit. Inde vero cum summa regalis reverentia Babenberg progressus est; ibi venerabile monasterium, ipsius domni regis nobile ac speciale studium, ab Eberhardo, primo eiusdem sedis episcopo, cum consensu et conventu omnium cisalpinorum presulum 2. Non. Maii consecratum est ad laudem et honorem domini nostri Ihesu Christi et preciosissimi martyris eius Georii et ad patrocinium omnium sanctorum Dei. Dagano Parthenopolitanae urbis archipresul obiit. Cui Walthardus, eiusdem ecclesiae prepositus, successit; sed et huic post 7 tantum epdomadas defuncto successit Gero, vir perfectus in omni aecclesiastico studio. Godehardus relicta Herfeldensi abbacia iterum remeavit ad Altaha.

Regnante Heinricho 12. anno, ind. 11, 1013. Incarnacionem Domini rex Palidi feriavit. Postea 12. Kal. Februarii peccatis agentibus principale templum Hildineshemensis ecclesiae diabolo insidiante per noctem igne succensum, sed solo divinae miserationis subsidio velociter Deo gratias! est exstinctum. Sed hoc ah! ah! nobis restat lugendum, quia in eodem incendio cum preciosissimo missali ornamento inexplicabilis et inrecuperabilis copia periit librorum. Et rex purgationem sanctae Mariae Parthenopoli egit; inde Werla veniens, gravi languore correptus epdomadarum 5 spatio decubuit. Christyanus Pataviensis episcopus obiit. Cui Beringerus, eius loci decanus, successit. Godescalcus presbiter, nostre congregacionis prepositus, obiit 17. Kalend. Augusti.

Heinricho regnante 13. anno et imperante iam primo anno, ind. 12, 1014. Natalem Domini rex Papie celebravit. Inde commitatu regali Romam pergens imperialis coronae diadema a sancti Petri vicario Benedicto 6. Kal. Mart. cum generali electione suscepit. Eiusque contectalis domna Cunigunda idem Deo annuente promeruit. Sic imperator Dei gratia factus Papiam rediit, ibi sanctum pascha feriavit. Inde namque regrediens pentecosten Babenberhg festive peregit; quo tunc privilegia eiusdem loci res continentia iussit inscribere, firmata sigillo sue auctoritatis et roborata apostolico iure Romani pontificis, ut essent illorum banno firmata regnante Christo regi regum in eternum et ultra.

Anno regni eius 14. et imperii eius 2, ind. 13, 1015. Imperator nativitatem Christi Palidi egit. Et duces Odalricum Boemiorum et Bolizlavum Polianorum in pascha Mersburg ad se venturos determinavit. Odalricus vero die statuto se pro criminis accusati innocencia expurgandum presentavit. Et hoc quia Bolizlavus neglexit, estatis illius tempore cum valida suorum manu Polianiam imperator intravit. Ernost dux ex inproviso in venatione a suo milite Adalberhdo sagitta percussus miserabili morte periit. Lantbertus preliator occubuit.
Hoc anno, videlicet incarnationis Domini nostri Ihesu Christi 1015, Henricho 12 annos regnante, 2 iam Dei gratia imperante, cripta nostri monasterii indict. 13. 3. Kal. Octob. dedicata est a Bernwardo eiusdem ecclesiae venerabillimo presule et Tidericho Mimigardivurdensis ecclesiae dignissimo antistite et ab Ekkihardo Slieswicensis civitatis venerabili episcopo, in honore salvatoris domini nostri Ihesu Christi et eius genitricis perpetuaeque virginis et ad singulare patrocinium beati archangeli Michahelis tociusque miliciae celestis.

Regnante eo 15. et imperante 3. anno, ind. 14, 1016. Imperator Christi nativitatem Patherbrunne celebravit. Magnae molis grando venit et plurimi fulmine exusti perierunt. Wigmannus comes 2. Nonas Octob. est occisus.

Ind. 15, 1017. Imperator natalem Domini Palidi egit. Eodem anno rursum Polianiam cum exercitu intravit. Meingoz Treverensis episcopus obiit. Cui Boppo successit. Eid Misnicensis presul obdormivit. Post quem Hildivardus subintravit. Liudolfus presbiter 4. Non. Aug., Godescalcus presbiter et decanus 9. Kal. Octob. obierunt.

Imperante 5. sui imperii anno, ind. 1, 1018. Imperator natalem Christi Patherbrunnen, pascha Babenberg egit. Heinrichus marchio Baioariorum subitanea morte preventus obiit. Eo anno domnus Bernwardus episcopus tempore quadragesimae Goslare, presente imperatore cum episcopis ceterisque regni primoribus sinodo habita, Godescalcum, Eggihardi presidis filium, et Gerdrudam, Egberhdi comitis filiam, separavit. Maccho presbiter 6. Kal. Maii obiit.

Imperante Heinricho 6. sui imperii anno, ind. 2, 1019. Imperator natalem Domini Werziburg celebravit. Postea cum exercitu contra Bernhardum ducem ad castellum Scalcaburg perrexit ibique Deo gratias! omnia in pace constituit. Eo anno in pascha papam de Roma Bavenberg hospicio suscepit.

Ind. 3, 1020. Imperator nativitatem Domini Hamerstein egit. Heriberhtus archiepiscopus Coloniae mortalem vitam 17. Kal. Aprilis in angelicam mutavit; in cuius locum Biligrimus subintravit. Erkembaldus Mogontiae metropolitanus 15. Kal. Sept. sustollitur; post quem Aribo, vir sanctae ecclesiae probatissimus, substituitur.

Anno imperii Heinrici 8, ind. 4, 1021. Incarnacionem Domini imperator Regenesburg feriavit. Ingens terre motus in Boariae partibus 4. Id. Maii, hora 10. diei, feria 6. post ascensionem Domini contigit.

Anno 1022. Imperii anno 9, ind. 5, 1022. Natalem Domini imperator Thorneburh quievit. Thiedricus Mimigardivordensis episcopus 10. Kal. Februarii obiit; cui Sigifridus Parthenopolitanus abbas successit. Thiedricus Mindensis presul 11. Kal. Mar. discessit. Post quem Alberichus, eiusdem loci prepositus, est electus, sed morte preventus nec consecrationem accepit nec in cathedram pervenit. Sigiberhdus vero in epischopatum intravit. Domnus Bernwardus Hildenesheimensium venerabilis antistes 12. Kal. Decemb. ad Christum migravit.
Cui Deus aeterni prestet consorcia regni;
Vivens arce poli, sit socius Lazari! Amen.
In cuius loco domnum Godehardum, Herfeldensium et Altahensium prius abbatem, sancta ecclesia sibi suisque utiliter subrogavit.
Hoc anno, videlicet incorporati verbi millesimo 22, regni vero Heinrici imperatoris 21, ordinatione autem domni Bernwardi huius ecclesiae presulis venerandi 31, indiccione 5, 3. Kal. Octob., huius monasterii oratorium a prefato antistite cum summo decoris studio ad utilitatem monachicae vite constructum, foras muros Hildinisheimensis urbis situm, dedicatum est, insuper cum omni devocione ecclesiasticae religionis consecratum in honore salvatoris domini nostri Ihesu Christi et eius genetricis semperque virginis Mariae ac salutiferi ligni adorandae et vivificae crucis et ad speciale patrocinium sancti Michahelis archangeli tociusque miliciae caeli et ad laudem veneracionis omnium sanctorum Dei, a venerando eiusdem ecclesie provisore Bernvardo et ab honorabili Unewano archipresule Hamoburgensis ecclesiae, ab Ekkihardo quoque Sliesvicensi episcopo, ab Bernhardo quidem Aldenburgensis ecclesiae reverentissimo antistite, ad ecclesiasticae pacis munimen et ad christianitatis salutem et defensionem; et in tantum predia et res eodem loco pertinentia sunt banno auctoritatis eorum stabilita, ut, si quis inde vi aut sponte aliqua diriperet, perpetua damnacione subiaceret, et perpetuo anathemate damnatus et de terra viventium deletus, qui huic loco esset in aliquo obnoxius et contrarius. Fiat, fiat, fiat!
Hoc fiat verum, Christo regnante per evum!
Sed mox eiusdem monasterii habitaculum commissum est ad regendum abbatis officio Goderamno, cenobii sancti Pantaleonis preposito.
Quod pie nam rexit, hoc mundo quamdiu vixit.

Ind. 6, 1023. Mersiburg imperator Christi incarnationem solemniter celebravit. Gero Parthenopolitanus archipresul obiit. Cui Hunfrithus, vir per omnia ad usum sancte ecclesiae probatissimus, successit. Arnolfus Halberstatensis episcopus obiit. Cui Branthog, Fuldensium olim abbas, successit. Bernhardus Haldenburgensis antistes abstollitur; post quem Reinoldus subinfertur. Domnus Godehardus prima post ordinacionem suam aestate pulcrum monasterium in australi parte principalis nostrae ecclesiae honorifice fundando inchoavit. Wolframnus de eadem congregacione electus domno Godehardo successit. Liudolfus comes obiit.

Ind. 7, 1024. Heinrichus imperator nativitatem Christi Babenberg, pascha Parthenopoli, pentecosten vero Goslare honorifice celebravit. Qui postea Gruna venit et ibi languore correptus decubuit; et cum tocius regni merore ah! ah! 3. Idus Iulii hominem deposuit; sed 22 annis, epdomadis 5 et 1 diem regnavit. Anima eius requiescat in pace!
Det requiem anime, qui cuncta gubernat ubique!
Huic namque 6. Idus Septembris Cuonradus regnum subintravit. Senior noster Godehardus curtem suam ad orientalem partem nostre civitatis in loco qui dicitur Sulza fabricavit.

Ind. 8, 1025. Cuonradus rex natalem Christi Mindo cum ingenti gloria et leticia peregit; ibi etiam plurimos, qui predicte eius electioni non intererant, obvios habuit omnesque sibi devotos in gratiam recepit. Pascha vero Regenesburh celebravit. Domnus Godehardus montem spetiosum in occidentali parte civitatis nostre incolere cepit; quem postea titulo ac nomini sancti Mauricii, summi sui patroni, dedicavit.

Ind. 9, 1026. Cuonradus rex natalem Christi Lindburgh celebriter feriavit. Wolframmus Altahensis abbas obiit. Cuius in locum Ratmundus est electus et Dei gratia consecratus. Pater Godehardus hoc anno predictum novum nostrum monasterium in australi parte nostrae principalis ecclesiae 17. Kal. Septemb. in honorem passionis, resurrectionis, ascensionis Christi sollemniter consecravit. Ekkihardus Sliesviccensis episcopus obiit. Cui Rodulfus, de Coloniensi clero electus, successit.

Ind. 10, 1027. Cuonradus rex in pascha Romae imperator factus est. Et filius eius Heinricus rex dux Baiariae esse cepit. Sinodus generalis in Franconovurdi episcoporum 22 presente Cuonrado imperatore. In qua domnus Godehardus diocesim suam super Gandeshemense territorium canonice retinuit, testimonio 7 episcoporum, Brunonis Augustensis, Eberhardi Bavenbergensis, Meginwreci Paterbrunnensis, Meginhardi Werziburgensis, Hildiwardi Citicensis, Sigiberthi Mindensis, Brunonis Mersiburgensis. In hac sinodo Gebehardus iuvenis, frater imperatoris, arma conpulsus deposuit et clericalem tonsuram accepit. Wiggerus presbiter nostrae congregationis obiit.
(...)

Ind. 12, 1029. Imperator natalem Christi Inglenheim peregit. Brun Augustae civitatis (presul), frater Heinrici imperatoris, obiit. Cui Eppo regius cappellanus successit. Generalis sinodus in Palithi presidente imperatore cum episcopis 11; in qua iterum Mogontinus archipresul domnum Godehardum super Gandesheim inquietare cepit. Werinherus Argentinae presul e mundo migravit; post quem Willehelmus, reginae archicapellanus, subintravit. (...)
(...)
Ind. 13, 1030. (...) Hoc anno domnus Godehardus episcopus et Aribo metropolitanus Mogontiae inter se invicem super Gandeshem reconciliati sunt. Nam ipse metropolitanus patrem Godehardum secreto convenit seque super eadem parrochia errasse confitendo nuntiavit et omnem fraternam satisfactionem, sed et de preterita lite perpetuam taciturnitatem sub vero Christi et ecclesiae testimonio promisit; sibi priora errata per Deum remitti suppliciter petiit. Istud ergo hic ideo veraciter inscribitur, quia, ipso domino Godehardo sepius idem in suo sermone publice protestante, verum esse comprobatur. (...)

(...)