Urkunde Heinrichs II. für das Kloster Fulda (DH II. 413)

(Heinrich verleiht dem Kloster Fulda Münz- und Marktrecht in Fulda nebst Zoll und Gerichtsbarkeit. Köln 1019 Juli 1.)

In nomine sanctae et individuae trinitatis. Heinricus divina favente clementia Romanorum imperator augustus. Venerabilia divinae religionis cenobia munificentiae nostrae donis exaltare ac servorum dei utilitates misericorditer adtendere nobis eternae remunerationis spe necessarium esse ducimus. Proinde omnibus Christi nostrique fidelibus notum esse volumus, qualiter nos per interventum dilectae coniugis nostrae Chvnigvndae imperatricis augustae in loco qui Fulda dicitur, ubi monasterium sub regula monachica in honore sanctae dei genitricis Mariae ac beati Bonefacii martiris in pago Pochonia constructum est, cui etiam venerabilem ac religiosum virum Richardum abbatem prefecimus, legitimam monetam ac pupplicum mercatum concedimus ac statuimus omnibusque quibus placet vendendi et emendi facultatem et potestatem tribuimus, omnium hominum contradictione et inquietudine remota. Theloneum etiam ac districtum omniaque de eodem mercatu et moneta nos ex regali et imperiali iure respicientia prenominatae Fuldensi aecclesiae per hanc imperialem paginam in proprium donamus atque largimur, ea scilicet ratione ut predictus Richardus abbas suique successores liberam exinde habeant potestatem quicquid eis placuerit faciendi ad utilitatem tantummodo fratrum et aecclesiae ibidem sub regula sancti Benedicti deo servientium. Et ut haec nostrae concessionis ac donationis auctoritas stabilis et inconvulsa omni permaneat aevo, hoc preceptum inde conscriptum sigilli nostri impressione iussimus insigniri.
Signum domni Heinrici invictissimi (M.) Romanorum imperatoris augusti.
Guntherius cancellarius ad vicem Erkenbaldi archicappellani recognovi.
Data kal. iul. anno dominicae incarnationis millesimo XVIIII, anno vero domni Heinrici Romanorum imperatoris augusti regnantis XVIII, imperii vero VI; actum Colonie; feliciter amen.