Urkunde Heinrichs II. für seinen Vasallen P. (DH II. 2)

(Heinrich schenkt seinem Vasallen P. eine Besitzung in Österreich. Sontheim a. d. Günz, 1002 Juli 1.)

In nomine sanctae et individuae trinitatis. Heinricus divina favente clementia rex. Notum sit omnibus fidelibus nostris praesentibus scilicet et futuris, qualiter nos cuidam militi nostro nomine Piligrimo piam eius servitutem intuentes et honeste eius petitioni adsensum praebentes quoddam nostrae proprietatis praedium in Uuvizinesdorf et in Ostarrike in comitatu vero Heinrici comitis situm, id est quicquid in eadem villa habere visi sumus, insuper etiam de silva quae proxima est ad centum mansos ex nostro iure per hoc regale praeceptum donavimus sive in proprium concessimus, cum omnibus eidem praedio iuste et legaliter pertinentibus mobilibus et immobilibus areis aedificiis agris terris cultis et incultis pratis pascuis sive compascuis venationibus aquis aquarumque decursibus piscationibus molendinis viis et inviis exitibus et reditibus quesitis et inquirendis ac ceteris que quolibet modo vocari possunt appendiciis, eo tenore quatinus praefatus Piligrimus liberam de eodem praedio deinceps habeat potestatem possidendi hereditandi tradendi vendendi commutandi vel quicquid sibi pro suo compendio libeat faciendi. Et ut haec nostrae traditionis auctoritas stabilis et inconvulsa permaneat, hanc praecepti paginam inde conscriptam manu propria roborantes sigilli nostri inpressione insigniri iussimus.
Signum domni Heinrici (M.) regis invictissimi.
Egilbertus cancellarius vice Uuilligisi archiepiscopi recog.
Data kal. iul. anno dominicae incarnationis MII, indictione XV, anno vero domni Heinrici regis I; actum Suntheime.