Fundatio ecclesiae Hildesheimensis (Die Gründungsgeschichte der Hildesheimer Kirche)

c. 3. (...) successore (...) Bernwardo, qui XIII. hic monasterium beati Michaelis archangeli in septentrionali parte civitatis Hildenesheimensis in loco quodam squalido, feris quoque seu brutis animalibus coaptato tota devotione et apparatu decenti instituit, quod prediis sufficientibus dotatum cenobitis Deo famulantibus ibi collectis delegavit , beato quoque Godehardo Aldahensi prius abbate, qui XIV., Thetmaro, qui XV.

c. 4. His igitur presidentibus et in hac constructa ab Altfrido ecclesia Hildensemensis clerus tam districta religione et religiosa districtione Dei obsequio se mancipaverat, ut in professione canonica districtione gauderet monachica. Nam ut taceatur, quam severe animadvertebatur, si quis choro, mensae, dormitorio, non dico deesset, sed vel tardius advenisset, nisi aut gravi necessitate irretitus aut licentia munitus hoc facere presumpsisset scholaris disciplinae iugo absoluti strictiori habena in claustro servabantur et cottidianam scripturam decano presentare, evangelium cum lectione, cantum quoque, ipsos etiam psalmos reddere cogebantur, ita ut timidius in claustro quam in scholis ferulae subicerentur. Delicatioris etiam vestitus tam nulla illis erat cura, ut gulas, quibus nunc clerus ardet, nescirent, linguas pelliciales ac manicas non pallio, sed nigrato panno ornarent, linguas autem claustralium superpelliceorum non minus quam tunicarum equestrium fibularent. Sic ergo rusticalem stultitiam curiali facetiae pretulerant, sic fortunam adnullando, nec altiora quam de claustro administrabantur affectando, ut tam interius quam exterius claustrali restrictione clausi renunciato nondum seculo seculum nescirent. Hunc ergo statum claustri Heinrico imperatori, Bavenbergensis ecclesiae constructori, ibidem nato et a parentibus in canonicatus regulam eidem ecclesiae promisso et ob id ibi saepius morato, referunt in tantum placuisse, ut ab exterioris eorum hominis compositissimo habitu interioris religionem sibi experto credendam protestatus suae Bavenbergensi ecclesiae cum studio Leodicensi optaret etiam rigorem Hildensemensis claustri.