Urkunde Heinrichs II. für das Hildesheimer Domkapitel (DH II. 263)

(Heinrich schenkt dem Domkapitel zu Hildesheim eine ihm von Gottfried, dem Sohn des Grafen Bardo, übereignete Besitzung in Ledi. Hildesheim 1013 März 26.)

In nomine sanctae et individuae trinitatis. Heinricus divina favente clementia rex. Cum omnes catholici cuiuscumque condicionis ad hoc summam intentionis dirigere debeant, ut domino ecclesiisque in honore dei dicatis debitum honorem exhibeant et de omnibus, que divina largiente pietate acceperint, gratias agendo omnium bonorum largitori oblationes conferant, nos, quos divinae dispositionis providentia ad summum rei publice culmen regendum promovit, quanto plus ceteris in hoc mundo accepisse cernimur, tanto magis deo aecclesiisque divino cultu mancipatis cum gratiarum accionibus cotidie offerre debitores esse recognoscimus. Quapropter sciant omnes fideles nostri presentes scilicet ac futuri, qualiter nos aecclesiae Hildeneshemensi in honore sanctae Mariae constructe pro remedio animae nostrae et dilectissime contectalis nostrae Cunigunde predium quoddam dedimus in villa, quae vocatur Ledi in pago Gudinge in comitatu Liudulfi comitis, universaliter quicquid ibidem a Godefrido milite nostro Bardonis comitis filio donante legitima tradicione accepimus, cum omnibus appertinentiis terris cultis et incultis silvis pascuis molendinis aquis aquarumve decursibus piscationibus mancipiis utriusque sexus, excepto uno tantum servo qui Ruodmundus vocatur, et cum omnibus acquisitis sive inquirendis ex nostra proprietate eidem ecclesiae stabili iure concessimus, ea quidem condicione ut specialiter ad manus confratrum, qui ibidem divinis obsequiis sub canonica regula sunt deputati, respiciat, et si quid aliquo modo inde exigatur, eorundem utilitati tantummodo deputetur, isto tamen modo ut per singulos annos, cum dies ordinationis nostrae recurrat, communiter eis in refectorio quanto melius possit in cibo atque potu debitum obsequium impendatur. Si quando autem dominus de ergastulo huius corporis nos evocare dignetur, volumus, ut pro intermisso tunc ordinationis die obitus nostri terminus annuatim in posterum parili obsequio eisdem confratribus ad memoriam revocetur. Sed quo haec nostrae tradicionis auctoritas stabilis et inconvulsa omni tempore permaneat nostraeque oblationis devocio a nemine unquam in futuro corrumpenda peticionis consequatur effectum, hanc regalis precepti paginam conscribi ac manu propria confirmantes sigillo nostro precepimus insigniri.
Signum domni Heinrici secundi regis (M.) invictissimi.
Guntherius cancellarius vice Erchambaldi archicappellani recognovi.
Data VII. kal. aprilis indictione XI, anno dominicae incarnationis millesimo XIII, anno vero domni Heinrice secundi regnantis XI; actum Hildeneshem; feliciter amen.