Urkunde Heinrichs II. für die bischöfliche Kirche zu Würzburg (DH II. 38)

(Heinrich bestätigt der bischöflichen Kirche zu Würzburg die Abtei (Münster-) Schwarzach. Köln 1003 Februar 9.)

In nomine sanctae et individuae trinitatis. Heinricus divina favente clementia rex. Si quid locis divino cultui mancipatis nostrae largitatis stabilimus munificentia, divinae pietatis nos inde credimus et minime ambigimus remunerandos magnificentia. Proinde omnium sanctae dei aecclesiae nostrorumque fidelium praesens et futura cognoscat industria, qualiter vir venerabilis Heinricus Uuerceburgensis videlicet aecclesiae praesul quedam regiae vel imperialis praecepta potentiae nostris praesentavit obtutibus, in quibus habebatur insertum, quomodo Hluduuuicus pius, interveniente memorandi nominis Arno pontifice, quandam abbatiam nomine Suarzaha et monasterium secus hostium fluminis Suarzaha situm cum omnibus pertinentiis vel adiacentiis suis ad domum in honore sancti Salvatoris preciosissimique martyris Christi Kyliani in urbe Uuerceburg corporaliter quiescentis constructam regiae auctoritatis scripto tradidit et in perpetuum obtinenda stabilivit. Quibus lectis oblata sunt alia dilectissimi senioris et nostri praedecessoris tercii scilicet Ottonis imperatoris super eiusdem abbatiae vel monasterii confirmatione praecepta Berenuuardo bone memoriae pontifici tradita. His igitur ita gestis praefatus venerabilis praesul Heinricus nostram per interventum dilectae coniugis nostrae Cunigunde videlicet reginae suppliciter deprecatus est excellentiam, quatinus sibi nostrae quoque celsitudinis super rebus praedicte abbatiae dignaremur largiri et gratia firmitatis tradere scripta. Cuius quidem honestae petitioni primum pro amore dei sanctique Kyliani martyris Christi pro voto satisfacientes per hoc regiae maiestatis insigne confirmamus et validissime corroboramus aecclesiae in honore sancti Salvatoris constructe, ubi carissimi nobis patroni Kyliani martyris corpus requiescit, memoratam abbatiam et monasterium, cum omnibus adiacentiis utensilibus et appendiciis suis, in quibuscumque pagis et comitatibus iaceant, et universis tam quesitis quam inquirendis, sicut in prioribus praecessorum nostrorum legitur praeceptis, eo tenore quatinus praescriptus praesul Heinricus suique in perpetuum successores eandem abbatiam teneant usitent et securi perpetim possideant ordinent atque disponant, nostra nostrorumque successorum contradictione remota. Et ut haec nostrae confirmationis auctoritas stabilis et inconvulsa permaneat, hanc paginam inde conscriptam manu propria roborantes sigilli nostri inpressione insigniri iussimus.
Signum domni Heinrici (M.) regis invictissimi.
Egilbertus cancellarius vice Uuilligisi archicapellani recog.
Data V. id. feb. anno dominicae incarnationis MIII, indictione I, anno vero domni Heinrici regis I; actum Colonie.