Urkunde Heinrichs II. für die bischöfliche Kirche zu Bamberg (DH II. 144)

(Heinrich schenkt dem von ihm gegründeten Bistum Bamberg den Ort Schambach. Frankfurt 1007 November 1.)

In nomine sanctae et individuae trinitatis. Heinricus divina preordinante clementia rex. Saluberrimis igitur sacri eloquii institutionibus erudimur et admonemur, ut temporalia relinquentes bona et terrena postponentes commoda aeterna et sine fine mansura in celis studeamus adipisci consistoria. Quapropter nos dominicis non surdum auditum prebentes preceptis et deificis obtemperando intendentes suasionibus quendam nostrae paternae hereditatis locum Babenberc dictum in sedem et culmen episcopatus sublimando proveximus et Romana auctoritate atque venerabilis Heinrici Vuirciburgensis episcopi consensu ac pari communique omnium nostri fidelium tam archiepiscoporum quam episcoporum abbatumque nec non ducum et comitum consultu decretoque in honorem sanctae dei genitricis Mariae sanctorumque apostolorum Petri et Pauli nec non martirum Kiliani atque Georii stabilivimus et corroboravimus, ut et inibi nostrum parentumque nostrorum celebre haberetur memoriale et iugis pro omnibus ortodoxis hostia mactaretur salutaris. Proinde noverit omnium nostri fidelium tam presens etas quam et successura posteritas, quia nos nostrae quendam proprietatis locum Scambah dictum in pago Nortgouue et in comitatu Berangeri comitis situm ad eandem supra dictam episcopalem sedem Babenberc dictam cum omnibus eius pertinentiis sive adherentiis, videlicet vicis villis aecclesiis capellis servis et ancillis areis aedificiis terris cultis et incultis viis inviis exitibus et reditibus quaesitis vel inquirendis silvis forestibus saginis venationibus aquis piscationibus molis molendinis rebus mobilibus et inmobilibus ac ceteris omnibus quae rite scribi vel appellari possunt quoquolibet modo utilitatibus, hac nostrae auctoritatis preceptali pagina, prout firmius possumus, donamus atque proprietamus, omnium contradictione remota, precipientes igitur, ut in deo dilectus nobis sepe dicte sedis Eberhardus episcopus liberam dehinc habeat potestatem suique successores eundem locum Scambah dictum cum omnibus appendiciis suis tenendi possidendi seu quicquid sibi libeat modis omnibus in usum episcopatus inde faciendi. Si quis igitur, quod absit, huius nostrae donationis munificentiam destruere sive violare presumet, in novissimo die tormento inextinguibili coram oculis dei luat. Quod ne fiat, sed haec traditio nostra ab omnibus incorrupta permaneat, hanc cartam inde conscriptam manu propria roborantes sigilli nostri inpressione insigniri iussimus.
Signum domni Heinrici (M.) regis invictissimi.
Eberhardus cancellarius vice Uuilligisi archicapellani recognovi.
Data kal. nov. indictione V, anno dominice incarnationis MVII, anno vero domni Heinrici secundi regnantis VI; actum Frankonofurt; feliciter amen.