Urkunde Heinrichs II. für das St. Adalbertstift in Aachen (DH II. 99)

(Heinrich schenkt dem von Otto III. begründeten, aber nicht vollendeten St. Adalbertstift zu Aachen den Zehnten von allen königlichen Einkünften zu Walcheren, Goslar und Dortmund, ferner die Kapelle zu Ingelheim und das Kloster auf dem Luisberg bei Aachen. Dortmund 1005 Juli 7.)

In nomine sancte et individue trinitatis. Heinricus divina favente clementia rex. In domo dei largiflua summos dispensatores nos esse scimus; si fideliter dispensaverimus, beati erimus et in gaudium domini intrantes bona ipsius possidebimus, si infideliter, in tortorium detrudemur et usque ad novissimum quadrantem torquebimur. Quapropter et pena exterriti et premio invitati, consilio quoque principum nostrorum subnixi illi, qui totum dedit et totum non exigit, sed ex toto decimam ad devotionem hominum suscitandam repetit, decimam ex Uualacre et Goslar et Trutmannie reditibus in omni re, que regalibus nunc usque subiacebat usibus, ad usum fratrum Aquisgrani in ecclesia sancti Adalberti habitantium concedimus concessumque in perpetuum esse volumus, capellam quoque in Ingilhem sitam, Luuesberg etiam cum omnibus, que per preceptum senioris et antecessoris nostri tertii Ottonis illo concessa fuerant, quatinus his utendo seniorisque nostri Ottonis memoriam habendo, qui eundem locum incepit imperfectumque ad perficiendum nobis reliquit, nostri quoque nostrorumque antecessorum non obliviscendo et ab ipso audiantur, cui cuncta debentur, et quod querunt se impetrasse letentur. Et hanc concessionem sic stabilem, sic esse volumus immobilem, ut, si quis eam infringere voluerit, et pro conatu regis regum offensam incurrat et quod querit adipisci nullatenus valeat. Ut autem inconvulsa permaneat, et manu propria firmamus et sigilli nostri impressione signari iubemus.
Signum domni Heinrici (M.) regis invictissimi.
Bruno cancellarius vice Uuillegisi archicapellani recognovi.
Actum Trutmannie non. iulii anno ab incarnatione domini MV, indictione III, anno vero Heinrici regis regnantis IIII.