Urkunde Heinrichs II. für das Kloster Burtscheid (DH II. 380)

(Heinrich verleiht dem Kloster Burtscheid die Ländereien in einem um den Ort gelegenen Bezirk mit angegebenen Grenzen. Frankfurt 1018 Januar 21.)

In nomine sanctae et individuae trinitatis. Heinricus divina favente clementia Romanorum imperator augustus. Disciplina caenobitarum a tempore predicationis apostolicae sumpsit exordium, de qua ita scribitur in actibus apostolorum: "multitudinis autem credentium erat cor unum et anima una". Hanc vero adprime diligentes terrestria his largimur, ut et celestia nobiscum partiantur. Quapropter noverit omnium Christi fidelium nostrorumque tam presentium quam et futurorum industria, quod nos pro remedio animae nostrae seniorisque nostri atque nepotis Ottonis videlicet tercii imperatoris augusti, qui ipsum locum a fundamento ad dei servicium ordinare cepit, omniumque parentum nostrorum fratribus in monasterio Purceto sub regula sancti Benedicti viventibus novalia his nominibus circumscripta culta vel adhuc colenda de cruce videlicet usque ad murum qui vulgo vocatur bruel et de muro per media prata ad fluvium qui dicitur Wrm et sic ad alterum murum et inde ad prata sanctae Mariae et sic in aquam que nominatur Bieuera usque ad eius ortum et inde transverso usque ad viam, quae ducit ad villam nominatam Harnam, et inde per viam usque ad vineam et sic per viam, quae ducit Godinges ad terram sancti Landberti, et inde iterum ad supra dictam crucem et quicquid in illo procinctu continetur cum omnibus utensilibus terris cultis et incultis pratis pascuis aquis aquarumque decursibus molendinis piscationibus silvis exitibus et reditibus viis et inviis quesitis et inquirendis ceterisque quae quomodocumque nominari vel dici possunt utilitatibus ad idem predium pertinentibus per hanc nostram imperialem paginam concedimus atque largimur, ea videlicet ratione ut predicti monasterii abbas suique successores liberam habeant ad usum aecclesiae quicquid eis placuerit hinc faciendi potestatem, omnium hominum regni nostri contradictione remota. Quod ut verius credatur diligentiusque ab omnibus observetur, hoc preceptum inde conscriptum manu propria confirmantes sigilli nostri impressione iussimus insigniri.
Signum domni Heinrici Romanorum invictissimi (M.) imperatoris augusti.
Guntherius cancellarius vice Ercanbaldi archicappellani recognovit.
Data XII. kal. feb. indictione II, anno dominicae incarnationis millesimo XVIII, anno vero domni Heinrici secundi regnantis XVI, imperii autem IIII; actum Franconouurt; feliciter amen.

>