Urkunde Heinrichs II. für die bischöfliche Kirche von Paderborn (DH II. 45)

(Heinrich bestätigt der durch Feuersbrunst heimgesuchten bischöflichen Kirche zu Paderborn alle bisherigen Verleihungen, mit Ausnahme des Rechts der freien Bischofswahl, und den gesamten Besitzstand, wie sie ihn am Tage des Brandes innegehabt hat. Quedlinburg 1003 April 2.)

In nomine sanctae et individuae trinitatis. Heinricus superna favente clementia rex. Si locum divino cultui mancipatum igneque subitaneo cum ornatu et corroborationum paginis concrematum restaurare ornare et iterum sublimare videbimur, scimus et certi sumus id non solum laude humana praedicandum, verum etiam divina mercede remunerandum. Cunctis igitur aecclesiae dei fidelibus nostrisque astantibus et succedentibus compertum fore volumus, quod de incendio Paterbrunnensis aecclesiae nimium condolentes praecepta antecessorum nostrorum et oblationes fidelium memorate sedi hac praeceptali pagina renovamus iterumque confirmamus, de quibus unum est de episcopatus statu, dehinc de tuitione atque mundiburdio eiusdem aecclesiae et de omni proprietate ad eandem aecclesiam pertinenti et de eius hominibus tam liberis quam et servis nulla iudiciaria persona constringendis, nisi coram advocato quem ipse episcopus elegerit insuper renovamus et confirmamus iam habitae sedi comitatus super pagos Paterga, Aga, Threueresga, Auga, Sorehtfeld datos pro decimis Nove Corbeie ad monasterium pertinentibus et de proprietate clericorum, si quis sine herede illorum obierit, eidem aecclesiae concessa et de tribus mansis in Tuisburcg et in Trutmannia et de foresto, quod incipit de Delhna flumine et tendit per Ardennam et Sinedi usque in viam quae ducit ad Herisi. Haec igitur omnia, quae supra scripta habentur et que illa die tenere et possidere videbatur, quando combusta fuit, sepe nominate sedi Paterbrunnensi in ius proprietarium donamus et firmissima traditione restauramus, ea scilicet serie ut domnus Retharius memoratae sedis venerabilis antistes omnesque sui successores universa, que ad episcopium aliqua legali datione pertinent, securiter obtineant, nostra omniumque nostrorum successorum et omnium mortalium contradictione remota. Et ut haec renovatio et confirmatio stabilior cunctis permaneat temporibus, hanc paginam manu propria roboravimus et sigilli nostri inpressione insigniri praecepimus.
Signum domni Heinrici (M.) regis invictissimi.
Egilbertus cancellarius vice Uuilligisi archicapellani recog.
Data IIII. non. april. anno dominicae incarnationis MIII, indictione I, anno vero domni Heinrici regis I; actum Quidilingaburc.