Urkunde Heinrichs II. für die bischöfliche Kirche zu Meißen (DH II. 269)

(Heinrich schenkt der durch feindliche Einfälle herabgekommenen bischöflichen Kirche zu Meißen sechs Ortschaften in den Gauen Dalaminci, Gudici und Niseni. Frankfurt 1013 Juli 19.)

In nomine sanctae et individuae trinitatis. Heinricus divina favente clementia rex. Nos qui divinae pietatis concessu in solio regni sedemus, quamvis tocius rei publice cura ad nos disponenda respiciat, in hoc tamen specialiter laborare debemus, ut loca aecclesiasticis obsequiis deputata ab omni inquietudine seorsum in proprio statu permaneant et per nostrae administrationis sublementum nova edificentur ac vetera quacumque occasione dilapsa ad laudem et gloriam nominis dei nostris temporibus ad qualitatem prioris formae restaurentur. Quod non solum presentis vitae solatium, sed etiam futurae retributionis fore credimus emolumentum. Quapropter universitati fidelium nostrorum presentium ac futurorum patere volumus, qualiter Misnensis episcopus Eiko reclamatione facta nobis innotuit eandem aecclesiam, cui ipse pastorali cura attitulatus presideret, iam peccatis exigentibus crebra hostium devastatione desolatam ac pene ad nihilum ita fuisse redactam, ut nomine tantum solo preesset, reliqua autem de rebus territoriis appertinentia ita ab hostibus fuisse direpta, ut ordini ecclesiastico nec honor debitus aut utilitas aliqua diutius inde exhiberi potuisset. Quo audito ex debito condescensionis ingemuimus et pro his recuperandis aliquod supplementum conferre decrevimus. Ideo eidem prefatae acclesiae sex villas nostrae proprietatis concedimus, quatuor in pago Dalaminci: Glussi, Difnouuocethla, Zenizi, Miratinacethla, quintam in pago Gudici nomine Golencizacethla, sextam in Niseni Brochotinacethla, cum mancipiis utriusque sexus silvis venationibus aquis aquarumve decursibus piscationibus molendinis pratis pascuis edificiis viis et inviis exitibus et reditibus ac cum omnibus appertinentiis inquisitis seu inquirendis. Haec autem predictae aecclesiae in proprium ea ratione tradidimus, ut episcopus Eiko eiusque successores eadem predia aecclesiastico iure obtineant et qualiter eis visum fuerit in usus eiusdem ecclesiae vertendi liberam habeant facultatem. Et ut hoc nostrae concessionis donum per tempora futurae posteritatis stabile maneat et inconvulsum, hanc regalis precepti paginam inde conscribi ac manu propria confirmantes sigillo nostro precepimus insigniri.
Signum domni Heinrici regis invictissimi. (M.)
Guntherius cancellarius vice Erchambaldi archicappellani recognovit.
Data XIIII. kal. aug. indictione XI, anno dominicae incarnationis millesimo XIII, anno autem domni Heinrici secundi regnantis XII; actum Vranconowrt; feliciter amen.