Brief des Patriarchen von Aquileia, Johannes' IV., an Bischof Heinrich von Würzburg (1007).

Beatissimo domino et sincera caritate diligendo H(einrico) sanctae Wirzeburgensis ecclesiae venerabili episcopo Iohannes sanctae Aquileiensis ecclesiae patriarcha cum omnibus suae dioceseos episcopis fraternam dilectionem in eo, qui prior dilexit nos et tradidit semet ipsum pro nobis, Iesu Christo domino nostro.
Licet, reverende frater, fraternae dilectionis cura nos admoneat, ut in omnibus operibus bonis, que conditor humani generis misericorditer ad salutem cottidie disponit, inmensas gratiarum actiones ipsi agere debeamus, quandocunque tamen vel ubicunque ex provectu sanctae ecclesiae vel eius exaltatione locutione aliquid nos magnifici operis audire contigerit, inmensae devotionis affectu et spiritalis exultationis effectu illum laudare et benedicere et praedicare debemus, cuius haec dona sunt et a quo bona cuncta ineffabiliter procedunt. Qui inter innumerabilia sempiternae dignationis sacramenta ea etiam in suorum cordibus principum dictat, que ad multorum exemplum et salutem profutura procurat.
In quibus unum est, quod nuper divinitus factum maximam mentibus nostris laeticiam generavit. Audivimus namque, quod dominus noster H(einricus) gloriosissimus et invictissimus rex, divina sibi inspirante gratia, ex suis praediis et paterna hereditate in loco, qui dicitur Babenberc, episcopatum in honore beatissimi Petri apostolorum principis construxit et, commutatione facta digne et legaliter cum vestra ecclesia, partem quandam ex eius diocesi acquisivit atque hoc concambium apostolicae sedis privilegio corroboravit. Quod quidem eximium et laudabile opus et eius dignissimam liberalitatem et vestram caritatem satis egregie praedicabilem commendat; cum et suum est per operationem et vestrum fit per dilectionem. In quo omnipotenti Deo inmensas gratias referimus, ad cuius inestimabilem gloriam spectat, quod per regem nostrum H(einricum), bonum et fidelem ministrum suum, fundatissimam pacem omnibus ecclesiis praestat et insuper novam ecclesiam format; per quam et de inimico humani generis in vicinas Sclavorum gentes Deo opitulante triumphabit et innumerabilem familiam per lavacrum regenerationis sibi multiplicabit. Nos autem cum omnibus nostrae dioceseos episcopis hoc divinum opus in commune laudamus atque, in eo iuste consentientes et subter conscribentes, in perpetuum valere confirmamus.