Urkunde Heinrichs II. für das Kloster Payerne (Peterlingen) (DH II. 69)

(Heinrich bestätigt dem Kloster Payerne (Peterlingen) die Höfe Colmar und Hüttenheim, die einstigen Besitzungen des Guntram im Elsaß mit Ausnahme von Brumath, eine Hufe zu Bohlsbach, sowie das Recht der freien Wahl des Vogtes für diese Orte. 1004.)

In nomine sancte et individuae trinitatis. Henricus divina favente clementia rex. Si sanctis et venerabilibus locis ea, quae a fidelibus ipsis collata sunt, nostra regali auctoritate confirmamus ac corroboramus, procul dubio praesentis vitae et aeternae subsidium adipisci non dubitamus. Idcirco omnium sanctae dei ecclesiae fidelium nostrorumque praesentium scilicet ac futurorum noverit universitas, qualiter venerabilis abbas sanctae ecclesiae semper virginis Mariae, quae sita est Paterniaco, nomine Odilus cum cuncta congregatione fratrum ibidem deo sanctaeque Mariae semper virgini devote famulantium nostram adiit celsitudinem, scripta videlicet piissimorum Ottonum primi secundi et tertii caeterorumque praedecessorum nostrorum regum vel imperatorum auctoritatibus roborata nostrae conferens praesentiae, quae huiusmodi seriem continebant, qualiter antecessores nostri eas res, quae a nobilissimo duce Ruodulfo praefatae ecclesiae sanctae Mariae semper virginis et ad usum et victum monachorum ibidem servientium concessa atque donata fuerunt, curtes scilicet Columbra et Hitinheim cum omnibus earum pertinentiis, et nostri iuris unum mansum in villa Badelesbach et omnia, quae Guntramus in Alsatia proprie visus est habere, excepto Pruomad cum suis pertinentiis, supplici iustitiae petitione, ut nova nostra auctoritate omnes res praedictas ad eandem ecclesiam datas et iuste pertinentes roborare curaremus, sitas videlicet in praedicto pago et in comitatu Vdonis comitis. Quorum petitioni nos assentientes ita fieri decrevimus atque sub nostra tuitionis immunitate per huius nostri praecepti vigorem omnes praedictas res earumque legales pertinentias conclusimus, regali praecipientes auctoritate, ut omnium inquietudine semota ad iam dictam ecclesiam libere et secure perpetim consistant ac fratrum eorundem tam manentium quam et futurorum usui cotidiano sub abbatis ordinatione deserviant cum uno nostro manso in villa Badelesbach in pago Mortanouua et in comitatu Chuononis comitis caeteraque in Alsatia et in comitatu Odonis comitis sita quae supra dicta sunt. Liceat etiam praedicto abbati suisque successoribus in prefatis locis advocatum quemlibet ordinare, ita ut nullam ibidem habeat per se potestatem praeter quam ipsi sibi cum consensu fratrum annuerint. Et ut haec nostrae defensionis auctoritas stabilis et inconvulsa permaneat, hanc nostri praecepti paginam manu propria roborantes sigilli nostri inpressione insigniri iussimus.
Signum domini Henrici regis invictissimi.
Egilbertus cancellarius vice Willigisi archicapellani recognovi.
Data XII. kal. novemb. anno dominicae incarnationis MIIII, indictione I, anno vero domini Henrici secundi regis II; actum in sancto Ypolito.