Urkunde Heinrichs II. für die bischöfliche kirche zu Bamberg (DH II. 203)

(Heinrich schenkt dem von ihm gegründeten Bistum Bamberg die Orte Velden, Runbach und Kemnath. Frankfurt 1009 Juli 6.)

In nomine sanctae et individue trinitatis. Heinricus divina favente clementia rex. Saluberrimus igitur sacri eloquii institutionibus erudimur et admonemur, ut temporalia relinquentes bona et terrena postponentes commoda aeterna et sine fine mansura in caelis studeamus adipisci consistoria. Quapropter nos dominicis non surdum auditum prebentes preceptis et deificis obtemperando intendentes suasionibus quendam nostrae paterne hereditatis locum Babenberc dictum in sedem et culmen episcopatus sublimando proveximus et Romana auctoritate atque venerabilis Heinrici Vvirciburgensis episcopi consensu ac pari communique omnium nostri fidelium tam archiepiscoporum quam episcoporum abbatumque nec non ducum et comitum consultu decretoque in honorem sanctae dei genitricis Mariae sanctorumque apostolorum Petri et Pauli nec non martirum Kyliani atque Georii stabilivimus et corroboravimus, ut et inibi nostrum parentumque nostrorum et Ottonis tertii videlicet imperatoris antecessoris ac senioris nostri celebre haberetur memoriale et iugis pro omnibus ortodoxis hostia mactaretur salutaris. Proinde noverit omnium nostri fidelium tam presens etas quam et successura posteritas, quia nos peticione et consensu dilectissime congugis nostrae Kunigunde videlicet regine nostrae quedam proprietatis loca Velda, Runbach, Keminata dicta in pago Nordgouuue et in comitatu Heinrici comitis sita ad eandem supra dictam episcopalem sedem una cum omnibus eorum pertinentiis sive adherentiis, videlicet vicis villis aecclesiis servis et ancillis de quocumque alio nostri iuris loco oriundis et inibi modo habitantibus ac areis terris cultis et incultis viis inviis exitibus et reditibus quesitis vel inquirendis silvis forestibus saginis venationibus aquis piscationibus molis molendinis rebus mobilibus et inmobilibus ac ceteris omnibus que rite scribi aut appellari possunt quoquolibet modo utilitatibus, hac nostrae auctoritatis preceptali pagina, prout firmius possumus, donamus atque proprietamus, omnium contradictione remota, precipientes igitur, ut dilectissimus nobis in Christo Heberhardus episcopus suique successores ex nostro iure volumus liberam dehinc habeant potestatem eadem loca cum omnibus appendiciis suis tenendi posidendi seu quicquid illos libeat modis omnibus inde faciendi. Si quis igitur, quod absit, huius nostrae donationis munificenciam destruere sive violare presumserit, in die iudicii coram oculis dei tormento inextinguibili aeternaliter luat. Quod ne eveniat, sed haec traditio nostra ab omnibus perpetualiter inviolabilis permaneat, hanc cartam inde conscriptam manu propria roborantes sigilli nostri inpressione insigniri iussimus.
Signum domni Heinrici (M.) regis invictissimi.
Guntharius cancellarius vice Uuilligisi archicapellani recognovi.
Data II. non. iul. VII, anno dominice incarnationis MVIII, anno vero domni Heinrici secundi regnantis VII; actum Frankonofurt; feliciter amen.