Urkunde Heinrichs II. für Aribo bzw. das Kloster Göß (DH II. 437)

(Heinrich schenkt seinem Kapellan Aribo, der seine Bemühungen gegen Verwandtenehen unterstützt, einige Knechte, die nach Aribos Tod das Nonnenkloster zu Göß erhalten soll. Hammerstein 1020 Dezember 23.)

In nomine sanctae et individuae trinitatis. Heinricus divina favente clementia Romanorum imperator augustus. Quia certi sumus animae atque regno nostro aequalem optandae felicitatis profectum adcressere, si vineam noviter plantatae aecclesiae nostrae liberalitatis incremento dilatamus, tamquam si veterem atque iam assidua adultam fertilititate, ne in aliquo deficiat, nostrae defensionis munimento stabilimus, omnium Christi nostrorumque fidelium noticiae volumus patere, qualiter nos pro remedio animae nostrae et dilectae coniugis nostrae Chunigundae scilicet imperatricis augustae per interventum Aribonis fidelis nostri cappellani et consanguinei mancipia sic nominata: Wazilinum, Azilinum, Diezinum, Azilinum item, Racco, Anzo, Liuzi, Enzi, Izo, item Enzi, item Racco, cum omnium eorundem filiis, quae actenus ex nostra concessione in beneficium tenuit, in proprium sibi largimur, hoc statuentes, ut sub eadem lege atque conditione, qua nobis actenus servierunt, sibi deinceps famulentur et post obitum suum, si ante noluerit eorum servitio carere, eadem mancipia monasterio sanctae Mariae sanctique Andrae apostoli in loco qui vocatur Gossia constituto, cuius ipse primus fundator exstitit, in usus sanctimonialium sub regula sancti Benedicti ibidem deo servientium in perpetuum servitura dimittat. Hoc etiam statuimus, ut abbatissa loci illius et ista et eorum posteritatem ad quoslibet monasterii usus convertendi liberam habeat potestatem. Et ut haec nostrae auctoritatis traditio stabilis et inconvulsa omni permaneat aevo, hanc paginam inde conscriptam propria manu corroborantes sigilli nostri inpressione iussimus insigniri.
Signum domni Heinrici invictissimi Romanorum imperatoris augusti. (M.)
Cuntherius cancellarius ad vicem Erkenbaldi archicappellani recognovi.
Data X. kal. ian. indictione III, anno dominice incarnationis millesimo XX, anno vero domni Heinrici secundi regnantis XVIIII, imperii vero eius VII; actum Hamerstein; feliciter amen.