Urkunde Heinrichs II. für die erzbischöfliche Kirche zu Magdeburg (DH II. 63)

(Heinrich schenkt der erzbischöflichen Kirche zu Magdeburg, damit sie bei der von ihm bewirkten Wiederherstellung des Bistums Merseburg keinen Schaden erleide, eine Besitzung im Gau Zeudici und einen Teil der Reliquien des hl. Mauritius. Magdeburg 1004 Februar 24. oder 25.)

In nomine sancte et individue trinitatis. Heinricus divina favente clementia rex. Noverit ecclesia catholica toto terrarum orbe diffusa et tam presens fidelium nostrorum industria quam et omnis eorum posteritas futura, qualiter nos, una cum dilectissima nobis coniuge et regnorum consorte Cunigunda in nostram parentumque nostrorum pariter et antecessorum memoriam divino ut credimus instinctu reparare volentes sancte Magdaburgensis archiepiscopatum et una suffraganeum eius Merseburgensis ecclesie presulatum, quos pia quondam magni Ottonis sollertia alterum ad gloriam dei sanctique Petri apostoli et preciosi martyris Christi Mauricii, alterum vero ad honorem sancti Iohannis baptiste sanctique Laurentii martyris rite quidem ordinavit et ex voto bene divisit singulos singulis providendo pastores, sed eis decedentibus incauta quedam successorum reverentia, maiori loco minorem pro abbatia subiciens, ambos episcopatus in unum usque ad nos non sine vicio redegit per gratiam domini votum nostrum effectu complevimus, mortuoque Gisilhario prefate sedis archiepiscopo duos de nostra capella venerabiles viros moribus et etate probabiles, Tagininum scilicet Magdaburgensi, Vuibbertum vero Merseburgensi prefecimus ecclesie et, presente cum ceteris regni nostri patribus Romane sedis bibliothecario ad nos misso Leone pontifice, utrisque suas separatis parrochiis divisimus cum omni concordia pertinentias. Sed ne per nos eadem sacri archiepiscopii sedes quasi imminuta damnum pati videretur, quedam nostri servitii et regie proprietatis loca in provincia Zcudici sita sancto altari ibidem per hoc regie maiestatis insigne perpetua retentionis lege contulimus pariter cum quadam parte reliquiarum sancti Mauricii, que nobiscum erant reposite, id est quandam civitatem nomine Chut cum toto eius territorio sive burgwardio, marca quoque et omnibus pertinentiis eius legitimis mobilibus et inmobilibus areis edificiis servis et ancillis colonis et litis terris cultis et incultis campis pratis pascuis sive conpascuis silvis venationibus aquis aquarumque decursibus molendinis piscationibus viis et inviis exitibus et reditibus quesitis et inquirendis seu omnibus que quolibet modo dici aut inveniri possunt pertinentiis reditibus et utilitatibus, eo tenore quatinus prescriptus venerabilis archiepiscopus Tagini suique successores illo quicquid est utiliter fruantur et sue sedi quelibet necessaria rite provideant sine omnium contradictione personarum. Et ut hec nostre traditionis auctoritas stabilis et inconvulsa permaneat, hanc nostre iussionis paginam manu propria roborantes imaginis nostre forma inprimi decrevimus.
Signum domni Heinrici regis (M.) per Christum invictissimi.
Egilbertus cancellarius vice Willigisi archicapellani recognovi.
Data VI. kal. mart. indictione I, anno vero dominice incarnationis MIIII, anno quoque domni Heinrici secundi regis II; actum Magdeburg.