Urkunde Heinrichs II. für die bischöfliche Kirche zu Würzburg (DH II. 86)

(Heinrich schenkt der bischöflichen Kirche zu Würzburg die Knechte Gerold und Iring. Frohse 1004 Oktober 15.)

In nomine sanctae et individuae trinitatis. Heinricus divina favente clementia Francorum et Longobardorum rex. Si fidelium nostrorum piis petitionibus assensum prebemus, magnum inde anime nostrae provenire gaudium minime disfidimus. Idcirco omnium sanctae dei ecclesiae fidelium noverit industria, quoniam interventu ac supplicamine dilectissimae nobis coniugis videlicet Cunigundae reginae nec non et Hecilini Vuirciburgensis ecclesiae episcopi pia flagitatione quosdam nostrae proprietatis servos Geroldum videlicet et Iringum dictos ecclesiae sancti Kiliani in Uuirciburc in proprium donavimus dedimus atque, omnium contradictione remota, prout firmissime potuimus, confirmavimus. Precipientes igitur regali maiestate edicimus, ut nec parva quorumlibet vel magna persona eundem prescriptum episcopum Hecilinum suosque successores de iam dictis servis eorumque possessionibus hereditatibus mobilibus et inmobilibus seu questibus aliquo modo iusta acquisitione illis adherentibus inquietare molestare vel disvestire presumat. Et ut haec nostrae tradicionis auctoritas stabilis et inconvulsa in eternum permaneat, hanc cartam inde conscriptam manu propria roborantes sigillique nostri inpressione insigniri iussimus.
Signum domni Heinrici (M.) regis invictissimi.
Egilbertus cancellarius vice Uuilligisi archicapellani recognovi.
Data in id. octob. indictione II, anno ab incarnatione domini MIIII, anno vero domni Heinrici secundi regis III; actum Frosae; feliciter amen.