Urkunde Heinrichs II. für das Kloster Kaufungen (DH II. 375)

(Heinrich schenkt dem von seiner Gemahlin Kunigunde gegründeten Nonnenkloster zu Kaufungen den Hof Hedemühlen. Gottern 1017 Dezember 6.)

In nomine sanctae et individuae trinitatis. Heinricus divina favente clementia Romanorum imperator augustus. Imperiali nostrae dignitati decens atque necessarium absque dubio scimus esse, ut et nos in laudem et honorem dei bona incipiendo perficiamus et aliis incipientibus, quatinus ad effectum pertingant, opem nostram impendamus. Si ergo hoc iuste omnibus exhibere debemus, quanto specialius monemur illi auxilio esse, ut bona perficiat incepta, cum qua sumus caro et anima una. Proinde omnium Christi nostrorumque fidelium presentium scilicet ac futurorum noverit universitas, quod dilecta contectalis nostra Cvnigvnda videlicet imperatrix augusta monasterium in honorem salvatoris mundi et vivifice crucis nec non sanctae dei genitricis semperque virginis Mariae Petrique principis apostolorum et omnium simul sanctorum in loco qui dicitur Cofunga construxit, in quo virgines sub regula sancti Benedicti ordinavit. Huius igitur dilectae nostrae coniugis amori in omnibus obtemperantes pro remedio animae nostrae nec non ipsius omniumque debitorum nostrorum quandam nostri iuris cortem Hademinni dictam sitam in pago Lacnigouui in comitatu Herimanni comitis cum omnibus pertinentiis suis agris areis edificiis terris cultis et incultis silvis venationibus aquis aquarumque decursibus piscationibus molendinis pratis pascuis viis et inviis exitibus et reditibus quesitis et inquirendis mancipiis utriusque sexus et omnibus quae quomodocumque nominari ac scribi possunt utilitatibus ad eandem cortem pertinentibus ad predictum monasterium per hanc nostram imperialem paginam concedimus atque largimur. Et ut haec nostrae ingenuitatis auctoritas stabilis et inconvulsa posthinc omni tempore permaneat, hoc imperiale preceptum inde conscriptum manu propria confirmantes sigillo nostro precepimus insigniri.
Signum domni Heinrici Romanorum invictissimi (M.) imperatoris augusti.
Guntherius cancellarius vice Erkambaldi archicappellani recognovit.
Data VIII. idus decemb. indictione XII, anno dominicae incarnationis millesimo XVII, anno vero domni Heinrici secundi regnantis XVI, imperii autem IIII; actum Gvterena; feliciter amen.