Urkunde Heinrichs II. für die bischöfliche Kirche zu Paderborn (DH II. 264)

(Heinrich schenkt dem Bistum Paderborn den ihm von Erzbischof Unwan von Bremen übereigneten Hof Moringen, mit der Maßgabe, dass der Ertrag auf die Lebenszeit des Bischofs Meinwerk diesem, nach seinem Tode aber dem Domkapitel zufalle. Grone 1013 April 24.)

In nomine sanctae et individue trinitatis. Heinricus divina ordinante providentia rex. Aecclesias Christi ampliare servorumque eius necessitatibus pie ac clementer subvenire regalis promocionis ordo deposcit. Proinde fidelium Christi noverit industria, qualiter divino instinctu ammoniti et interventu dilectissime coniugis nostre Cunigunde regine, in id ipsum fraterna caritate collaborantibus Erchanbaldo Magontiensi archiepiscopo, Bernwardo Hildenesheimensi, Arnoldo Halverstadensi, Heinrico Wirciburgensi, Thiederico Mimigardevordensi, Hildiwardo Citicensi episcopis, sancte Patherburnensi ecclesie in honorem sancte dei genitricis Marie sanctique Kyliani martiris et sancti Liborii confessoris constructe, cui eciam Meinwerchus venerabilis episcopus presidet, quandam nostram curtem Moronga dictam, in pago Morongano in comitatu Bennonis comitis sitam, quam nobis Vnowanus Bremensis archiepiscopus cum manu advocati sui Vdonis tradidit, omnium hominun contradictione remota, pro remedio anime senioris nostri tercii Ottonis dive scilicet memorie imperatoris augusti et incolomitate vitae nostrae presentis ac spe future per hanc regalem paginam concedimus atque largimur, cum omnibus appendiciis areis villis pascuis aquis aquarumve decursibus piscacionibus molendinis silvis venationibus cunctisque qualicunque modo nominari possint utensilibus, ea videlicet racione ut praedictus Meinuuercus episcopus eandem cortem quamdiu vivat in usus proprios potestative possideat, post finem vero vitae suae ad vestitum canonicorum in eadem sede deo sanctaeque genitrici eius Marie nec non beatis Kiliano ac Liborio servientium annuatim meliorandum pertineat. Si quis vero hanc nostram donationem infringere presumserit, centum libras auri persolvat, L eidem aecclesiae, L vero nostre camere. Et ut haec nostrae liberalitatis auctoritas stabilis et inconvulsa permaneat, hanc cartam inde conscriptam manu propria roborantes sigillo nostro iussimus insigniri.
Signum donni Heinrici secundi regis (M.) invictissimi.
Guntherius cancellarius vice Erchambaldi archicappellani recognovi.