Brief der Mainzer Suffraganbischöfe an Papst Benedikt VIII. (1024)

Domno B(enedicto) apostolicae sedis capiti venerabilissimo Burchardus Wormatiensis, U(dalricus) Curiensis, Werinharius Argentinensis, Eberhardus Babenbergensis, W(alterus) Spirensis, Wiggerus Vardensis, Meginhardus Wirceburgensis, H(eimo) Constantiensis, G(odehardus) Hildenesheimensis, H(eribertus) (Rub)ilocensis, Brantho Halverstadensis, H(izzo) (Pra)gensis omnes una intentione ... (servi)tutis et orationis instantiam pro ... posse.
Cecidit corona capitis nostri, ablatae sunt dignitates scilicet nostri metropolitani. Illud autem, sicut praemissum est, tantum audivimus; sed auditum minime credimus, et quia ipse auditus nos frangit, a paternitate tua discere cupimus, rei veritas quae sit. Si sic est, sicut audivimus, versa est in luctum cythara nostra et organum nostrum in vocem flentium. Quis enim a lacrimis se temperet, cum innocens metropolitanus ex unius mulieris delatione vel particulam dignitatis amitteret. Absit, domine, absit hoc a te, qui primus post Deum in vice sancti Petri orbem terrae regere debes in aequitate. Si vel minimus presbyter causa facti huius ... deponeretur, iam dudum universae religionis ordo in favilla consumptionis marcesceret. Sed cur ... scribimus, quasi haec vera esse credimus? Ea enim, quae audiuntur ... esse possunt et vera et falsa ... autem tribuat, ut iste auditus ... falsitatis exurgat. Nam si metropolitanus noster, dominus Aribo, propter anathematizatam dignitatis suae aliquantulum perderet, consequens ac ratum foret, ut omnium nostrum sacerdotium depositionis periculo subiacuisset. Ille enim extra commune nostrum consilium et iudicium nil habet in praefata muliere commissum; ideoque, si cum illa aliquid contra synodale decretum est perpetratum, nos naufragia paciemur, ille securus enatet. Credimus autem tibi, domine, et omnibus ubicumque in mundo existentibus de causa praefatae mulieris aures ita esse repletas, ut ultra opus non sit illius scribere culpas, cum illud potius procurandum sit: qualiter, amputata a Christi corpore, aut funditus pereat aut si, quod minime credimus, converti voluerit ... in heremum poenitentiae usque ad finem vitae gemebunda discedat ... Nonne, quando super illam anathematis vincula dabamus, ...s tuos adiutores, cum rectius possimus dicere praecessores. Ipsi enim praecesserunt, ipsi prima vincula iniecerunt; deinde noster ordo, sicut decuit, quod ab illis factum fuit, firmavit. Ipsis pernitiose luditur, si causa nostra durius tractatur. Unde vero in commune prostrati rogamus: ut dignitati tuae consulas et, si quid incaute actum sit, id caute resarcias; anathemate obligatam terrore tuae sententiae stringas; domno Ariboni, tibi devotissimo filio, cur(a, ut) ... dilectionis munus impendas, ... qui propter avariciae lucrum nullum palpat peccatum, sed pro amore iustitiae semper exerto graditur mucrone. Valeat in Christo paternitas tua.