Urkunde Heinrichs II. für die bischöfliche Kirche zu Paderborn (DH II. 484)

(Heinrich schenkt der bischöflichen Kirche zu Paderborn das Gut Steini. Paderborn 1023 Januar 14.)

In nomine sanctae et individuae trinitatis. Heinricus divina favente clementia Romanorum imperator augustus. Si venerabilia aecclesiarum dei loca ditare ac sublimare studuerimus, nobis id animaeque nostrae remedio parentumque nostrorum nec non regni nostri statui profuturum esse minime dubitamus. Quapropter noverit omnium Christi fidelium nostrorumque universitas, qualiter nos inspicientes interventum dilectissimae coniugis nostrae Cvnigvndae imperatricis augustae assidue monentis atque incessabiliter nobis in memoriam reducentis, quod Meinuuercus Paderbrunnensis aecclesiae venerabilis episcopus plus caeteris fidelibus nostris in servitute nostra iugi devocione sudavit, eidem Paderbrunnensi aecclesiae in honorem sanctae dei genitricis Mariae sanctique Kiliani martiris nec non preciosi confessoris Liborii dedicatae, cui idem nobis dilectus antistes preesse videtur, quoddam predium nostrum Steini dictum situm in pago Westfalon in comitatu vero Bernhardi comitis cum omnibus eiusdem predii pertinentiis, terris videlicet cultis et incultis curtificiis areis edificiis mancipiis utruisque sexus pratis pascuis silvis venationibus aquis aquarumque decursibus piscationibus molendinis viis et inviis exitibus et reditibus quesitis vel inquirendis ceterisque omnibus quae quomodocumque dici sive scribi aut nominari possunt utilitatibus ad ipsum predium pertinentibus, per hanc nostram imperialem paginam concedimus atque largimur et de nostro iure ac dominio in eius ius et dominium omnino tranfundimus, ea videlicet ratione ut predictus M. episcopus sibique posthinc succedentes liberam habeant de eodem predio eiusque pertinentiis potestatem quicquid eis placuerit ad usum aecclesiae faciendi, omnium hominum regni nostri contradictione remota. Et ut haec nostrae ingenuitatis auctoritas stabilis et inconvulsa omni posthinc permaneat tempore, hoc imperiale preceptum inde conscriptum manu propria confirmantes sigilli nostri impressione iussimus insigniri.
Signum domni Heinrici Romanorum invictissimi (M.) imperatoris augusti.
Guntherius cancellarius vice Aribonis archicappellani recognovit.
Data XVIIII. kal. feb. indictione VI, anno dominicae incarnationis millesimo XXIII, anno vero domni Heinrici secundi regnantis XXI, imperii autem VIIII; actum Poderbrunnon; feliciter amen.