Urkunde Heinrichs II. für die Alte Kapelle in Regensburg (DH II. 26)

(Heinrich schenkt der von ihm zur Mutterkirche erhobenen und mit königlicher Freiheit begabten Alten Kapelle zu Regensburg den Ort Eining. Regensburg 1002 November 16.)

In nomine sanctae et individuae trinitatis. Heinrichus divina favente clementia rex. Si collapsa vetustate aut negligentia sanctorum loca reparamus et ibi divino cultui mancipatis aliqua vivendi solatia devoti conferimus, et in hac et in aeterna vita nobis hoc profuturum esse minime dubitamus. Proinde notum sit omnibus Christi nostrisque fidelibus presentibus scilicet et futuris, qualiter nos una cum dilecta coniuge nostra Cunigunda videlicet regina intus in urbe Radesponensi in curte regia quandam capellam, quam olim Veterem vocabant, in honore sanctae dei genitricis Mariae a fundamentis in matrem aecclesiam ereximus, dataque ei per preceptum libertate regali, institutae ibi in dei servicio canonicorum congregationi sub abbate vel preposito nomine Tagini pro stipendiis inter cetera dono contulimus et per hoc regiae maiestatis insigne confirmavimus quandam nostri iuris villam nomne Ouueninga in Kelesgouue et in comitatu Magenes sitam, cum omnibus eiusdem villae legalibus pertinentiis mobilibus et immobilibus servis et ancillis areis aedificiis terris cultis et incultis pratis pascuis sive compascuis silvis venationibus aquis aquarumque decursibus piscationibus molendinis viis et inviis exitibus et reditibus quesitis et inquirendis ac ceteris que quolibet modo rite vocari possunt utensilibus et appendiciis, eo tenore quatinus prefati loci congregatio liberam de eodem predio deinceps habeat potestatem quicquid sibi decreto communi pro suis et prefate matris ecclesiae necessitatibus libeat faciendi. Et ut haec nostra traditio stabilis et inconvulsa permaneat, hanc nostri precepti paginam manu propria roborantes sigillo nostro imprimi iussimus.
Signum domni Heinrichi (M.) regis invictissimi.
Egilbertus cancellarius vice Uuilligisi recognovit archicapellani.
Data XVI. kal. dec. anno incarnationis dominicae MII, indictione I, anno vero domni Heinrichi regis I, actum in ipsa urbe Radespona.