Urkunde Heinrichs II. für das Kloster Fulda (DH II. 509)

(Heinrich schenkt dem Kloster Fulda die Grafschaft Stoddenstadt. Goslar ?)

In nomine sancte et individue trinitatis. Heinricus divinae favente gratie clementia Romanorum imperator augustus. Quoniam nostrum est de bonis nobis divinitus collatis precipue sanctas ditare ecclesias, eidem devotioni, licet perpauca munera, pia tamen nostra prestare est voluntas in domino, qui dat premia pro bona voluntate. Quapropter omnium Christi nostrique fidelium noverit universitas, qualiter nos pro remedio anime nostre per interventum ac peticionem dilecte coniugis nostre Chunigunde imperatricis auguste nec non et fidelis nostri Richardi Fuldensis abbatis comitatum Stoddenstat situm in pago Moyngowe Fulde ad altare sancti Bonifacii tali iure talique constitutione, quali et debet et a principio ab omnibus sibi placitis prelatis huc usque est habitus, in potestate predicti abbatis sine alicuius contradictione donavimus, ea videlicet ratione ut ipse suique successores sicut de ceteris eiusdem abbatie bonis dehinc liberum habeant arbitrium quoquo modo desuper precipiendi seu quodlibet utile predicte ecclesie inde faciendi. Hoc tantum caveant abbates prefati monasterii, ne vel religio monastice consuetudinis suis temporibus cassetur vel cura animarum sibi commissarum periclitetur vel alimenta deo ibidem servientium rarescant, ob hoc maxime, quod deo collata patrimonia et decimationes ecclesiarum laicorum manibus tradita polluuntur illique deo culpabiles inveniuntur, qui pro nichilo habent, quod peccata hominum super se oneraverunt. Illi enim, qui terrena patrimonia deo et sanctis conferunt, de peccatis suis exonerantur; illi vero, qui oblationes fidelium recipiunt et ea, que deo debentur et ad dei servicium traduntur, rursus ad secularem pompam et superbiam exercendam concedunt, oneraria peccata super se duplicant. Unde consulimus et precipimus, ut modus his ponatur et terminus. Inter hec tamen unum medium est. Oportet, ut in ecclesiis multe sint facultates et maxime in Fuldensi, quia "cui plus committitur, plus ab eo exigitur"; multa enim debet dare servicia et Romane et regali curie, propter quod scriptum est: "Reddite que sunt cesaris cesari et que sunt dei deo". Quaproptcr consulant sibi et preveniant scandala, antequam fiant, habeantque secum que deo offeruntur, nec abiciant in cassum, quia cito veniet tempus, quando mundus recipit, quod deo dedit, et monasteria, que iam sunt in habundantia, prima erunt in rapina, ut fiat, quod salvator ait: "Habundante iniquitate refrigescet caritas multorum". Precipimus ergo sub districtione divini iudicii, ut omnes tradiciones regum et decreta apostolicorum atque oblationes fidelium sub tuta custodia teneantur et fideliter observentur. Et ut hec traditionis et preceptionis auctoritas stabilis et inconvulsa omni tempore permaneat, hanc paginam conscribi et sigillo nostro eam iussimus insigniri.
Signum domini Heinrici (M.) invictissimi Romanorum augusti imperatoris.
Data VI. iul. indictione VII; actum Goslarie, feliciter amen.

html>