Urkunde Papst Johannes' XVIII. für das Bistum Bamberg (1007)

Johannes episcopus, servus servorum Dei.
Officii nostri est omnium sanctarum Dei ecclesiarum commoda generaliter considerare et maxime earum, que specialiter sub iure ac dominio nostre Romane ecclesie consistunt, si quid est incommodum abolere, ne pro gravi incommoditate sua neglecte vilescant vel nacta qualibet occasione debita sollempnitate careant. Propterea omnibus sancte Dei ecclesie fidelibus, presentibus scilicet atque futuris, notum esse volumus, quia dilectus et spiritalis filius noster Heinricus, gloriosissimus atque invictissimus rex, divina inspirante clementia de propriis hereditariis rebus pro sua suorumque parentum anima episcopatum in loco qui dicitur Babenberc, quem ipse perfecte fidei et caritatis devotione in honorem beatissimi Petri apostolorum principis esse constituit, commutatione facta iure ac legaliter cum Heinrico Wirzeburgensi episcopo de aliqua parte parrochie sui episcopatus. Unde etiam predictus episcopus nobis suas litteras misit, ut suo consensu privilegio nostre apostolice auctoritatis episcopatus noviter factus fundaretur. Pro qua ratione Heinricus secundus, gloriosissimus rex, nuncios suos ad nos direxit, qui nobis hec omnia dicerent et nos pro hac sede confirmanda interpellarent. Cuius sanctissimam intimationem paterna et precordiali dilectione intuentes omnes res, quas beato Petro apostolorum principi in loco prenominato legitima ratione collectas contulit, nostre auctoritatis privilegio confirmare decernimus, ea videlicet ratione, ut episcopus eius loci et qui in perpetuum sui fuerint successores eas secura tranquillitate possideant et liberam habeant potestatem res et proprietates eiusdem ecclesie ordinare atque conponere vel etiam augmentare; dissipare vero atque confundere nullam habeant potestatem. Nostra quoque auctoritate sancimus, uti in terminis et in rebus eiusdem ecclesie nulla sit infestatio tirannorum vel aliorum quorumlibet pravorum hominum, sive sint in civitate ipsa Babenberc sive in castellis et villis, servis, ancillis, tributariis, decimis, forestibus, silvis, venationibus, piscariis, molendinis, campis, pratis, pascuis, terris cultis et incultis; et quicquid modo illuc pertinet aut in futurum acquiri possit, per nostre auctoritatis privilegium corroboratum in secura quiete permaneat. Nullus ibi comes aut iudex legem facere presumat, nisi quam per concessionem gloriosissimi regis Heinrici vel successorum suorum episcopus eius loci deliberet. Nulla aliena potestas ibi per violentiam irruat. Sit ille episcopatus liber et ab omni extranea potestate securus, Romano tantummodo mundiburdio subditus, quatenus episcopus eo melius cum canonicis suis servitio Dei possit insistere et primi constructoris eiusdem ecclesie et recuperatoris iugiter memoriam habere. Sit tamen idem episcopus suo metropolitano archiepiscopo Mogunciensi subiectus atque obediens. Quicumque hec precepta servaverit, divinam remunerationem et apostolicam benedictionem accipiat. Qui autem contemptor et violator extiterit, perpetui anathematis dampnationi subiaceat, nisi resipiscens ad satisfactionem perveniat.
Scriptum per manus Petri notarii et scriniarii sancte Romane ecclesie in mense Junio, indictione V.