Heimo von St. Jakob, De decursu temporum.

... Etenim si ab hoc instanti anno, qui est annus Domini 1135, retrogradus usque ad primum annum imperii magni Iustiniani reputes, non plus quam sexcentos novem annos invenies hoc modo:
Ab anno Domini 1127 indictione 5 Lotharius tercius rex Francorum, imperator Romanorum, regnavit octo annis usque in annum Domini praesentem 1135 indictionem 13, cum hoc opus inicium scribendi fecimus.
Ante Lotharium regnavit Heinricus V 20 annis, ab anno Domini 1107 indictione 15.
Ante Heinricum V regnavit pater eius Heinricus IV annis 51, ab anno D. 1057 indictione 10. In cuius anno octavo, qui fuit annus D. 1064, completus est secunda vice magnus ciclus paschalis.
Ante Heinricum IV pater eius Heinricus III regnavit 17 annis, ab anno D. 1039 indictione 7.
Ante Heinricum III pater eius Chonradus II regnavit 15 annis, ab anno D. 1024 indictione 7. Hic monasterium Linpurch construxit et prediorum copia ditavit. Spirense episcopium provehere statuit; sed morte preventus, ne votum suum compleret, filio suo Heinrico III sue voluntatis effectum commisit. Quem ipse magnifice cepit, sed filius eius Heinricus quartus magnificentius perfecit.
Ante Chonradum Heinricus II, prius dux Baiorie, sed postea regni sublimatus culmine, regnavit annis 23, mensibus 5, ab anno Domini 1001 indictione 14. Hic cum esset christianissimus, sexto regni sui anno episcopatum Babinberch in honore sancti Petri principis apostolorum et sancti Georii martiris constituit et regaliter prediis et omni copia et ornatu ditavit et sublimavit. In eodem loco extra urbem versus meridiem construxit ecclesiam in honore sancti Stephani protomartiris; ut, cum maiori scilicet sancti Petri et sancti Georii sole nobiles et eminentiores persone admitterentur, hic minores et mulieres in Christi militiam ordine canonico locum assumendi invenirent. Quodsi quis in alterutra ecclesia, scilicet sancti Petri vel sancti Stephani, maiori zelo divini amoris tactus, artioris id est monachice professionis regulam subire vellet, ne illi alias divertere necesse esset, idem beatus imperator extra urbem versus septentrionem constituit monasterium in honore sancti Michahelis archangeli et sancti Benedicti abbatis et opibus atque ornatu sufficienter ditavit. His tribus ecclesiis postea per Guntherum, eiusdem Babinbergensis sedis quartum praesulem, et per Reginoldum quendam virum nobilem addita est quarta ecclesia in honore sancte Mariae matris Domini et sancti Gengolfi martiris extra urbem versus orientem in loco Tierstat sub ordine et professione canonica. Denique sextus eius sedis episcopus Heremannus extra urbem versus occidentem in honore sancti Iacobi apostoli filii Zebedei ecclesiam sub ordine canonico iniciavit. Hanc Otto humilis, octavus eiusdem sedis episcopus, cooperante Eberhardo praeposito, consummavit et dedicavit ac stipem ordinemque illic Deo servientium decenter disposuit. Sic locus Babinbergensis ecclesiis et patrociniis sanctorum in modum crucis undique munitus Christo Iesu crucifixo cottidianum et sedulum celebrat officium et servitium pro primo suo fundatore, Heinrico secundo, imperatore piissimo, eiusque cooperatoribus et successoribus vel augmentatoribus omnibus. Et ut inibi militantibus Domino maior tranquillitas et securitas ac reverentia ad supplicandum Deo perseveret, praedicte quinque ecclesiae sic sunt locate, ut fere ab omni strepitu et tumultu forensi ac populari sint decentissime segregate. Obiit autem ille dilectus Deo et hominibus Heinricus secundus imperator, cuius memoria semper in benedictione est, anno regni sui 24, imperii 11, vite 52, II Idus Iulii; et sepultus est in domo sancti Petri et sancti Gegorii martyris ante altare sancte crucis.
Ante Heinricum II regnavit Otto III annis 17, ab anno D. 984 indictione 12.
Ante Ottonem III pater eius Otto II regnavit annis 9, ab anno 975 indictione 3.
Ante Ottonem II pater eius Otto I, propter sapientiam et fortitudinem et industriam agnominatus Magnus, regnavit annis 38 ab anno D. 937 indictione 10. Huius anno primo Ungari, Frantiam et Alamanniam et Galliam usque oceanum Burgundiamque devastantes, per Italiam redierunt. Item anno 19 eiusdem totam Baioariam depopulantes, iuxta Augustam Alamannie urbem ab Ottone rege victi inmensa cede necantur. His temporibus sanctus Odalricus Augustensis episcopus claruit.
Ante Ottonem I pater eius Heinricus I genere Saxo regnavit annis 17, ab anno D. 920 indictione 8. Hic propter modestiam et humilitatem, quam circa omnes habuit, Humilis agnominatus est. Ungaros, Saxoniam vastantes, gravissima cede perdomuit.
Ante Heinricum I Chonradus I genere Francus regnavit annis 7, ab anno D. 913 indictione 5. Huius temporibus Ungari ter Alamanniam et Lotharingiam vastaverunt. Hic Chonradus fuit ultimus de stirpe Karolorum in regno Francorum.
Ante Chonradum Ludewicus III ...