Urkunde Heinrichs iI. für das Kloster Kaufungen (DH II. 411)

(Heinrich schenkt dem Nonnenkloster zu Kaufungen den zum Erbgut seiner Gemahlin Kunigunde gehörigen Hof Herleshausen. ?)

In nomine sanctae et individuae trinitatis. Heinricus divina favente clementia Romanorum imperator augustus. Si omnibus bona incipientibus ex imperialis dignitatis debito debemus prodesse, quanto magis honestum ac religiosum illius studium augmentare et, ut ad effectum perducatur, modis omnibus nos oportet adiuvare, cum qua una caro divina existimus copulatione. Proinde omnibus Christi nostrique fidelibus notum esse volumus, qualiter nos devotioni ac religioni dilectissime coniugis nostre Chvnigvndae imperatricis augustae congaudentes, petitionibus etiam eius assensum prebentes quandam hereditariae proprietatis suae cortem Herleicheshuson dictam in pago Reinicgowe in comitatu Sigifridi comitis sitam monasterio suo Chuofunga in honore sanctae dei genitricis Mariae et beati Petri principis apostolorum constructo, ubi etiam virgines Christi sub regula sancti Benedicti ordinavit, cum omnibus pertinentiis suis, areis videlicet edificiis agris pratis pascuis aquis aquarumve decursibus piscationibus molendinis silvis venationibus exitibus et reditibus viis et inviis omnibusque quocumque modo dici ac scribi possunt utilitatibus, per hanc imperialem paginam in proprium largimur atque concedimus ac omnimodis confirmamus, omnium hominum contradictione remota, ea scilicet ratione ut abbatissa Ota, quam eidem loco prefecimus, ac quecumque in eodem ordine post eam ibidem promoventur, liberam exinde habeant potestatem quicquid eis placuerit faciendi ad utilitatem tantummodo aecclesiae et sororum ibidem sub regula monachica deo servientium. Et ut haec nostrae donationis ac confirmationis auctoritas stabilis et inconvulsa omni permaneat aevo, hoc preceptum inde conscriptum propria manu corroborantes sigilli nostri impressione iussimus insigniri.
Signum domni Heinrici invictissimi (M.) Romanorum imperatoris augusti.
Cuntherius cancellarius ad vicem Erkenbaldi archicappellani recognovi.