Urkunde Heinrichs II. für die bischöfliche Kirche zu Paderborn (DH II. 371)

(Heinrich schenkt der bischöflichen Kirche zu Paderborn die Abtei Helmarshausen. Leitzkau 1017 Juli 11.)

In nomine sanctae et individuae trinitatis. Heinricus dei gratia Romanorum imperator augustus. Canonum statuta non ore hominum sed spiritu dei condita precipiunt, ut episcopi frequenter claustra monachorum visitent, et si qua extra regulam illic invenerint, abscidant et corrigant. Hec vigilanter interius contemplantes et in huius vite itinere onera nostra episcopis inponendo levigantes caritatis causa, sine qua dives pauper est, cum interventu amantissime coniugis nostrae Cunigunde videlicet imperatricis auguste, tum archiepiscoporum Erchanbaldi Mogontiensis, Popponis Treurensis, Geronis Magatheburgensis, Vnuuani Bremonensis, et episcoporum Arnoldi Haluerstedensis, Epponis Papenbergensis, Theodrici Mettensis, Heinrici Vuirceburgensis, Theodrici Mimmegardeuurdensis, Heinrici Parmensis, Theodrici Mindonensis, Thiemonis Merseburgensis, Erici Hauelbergensis, laicorum quoque Berenhardi ducis, Sigefridi atque Edziconis comitum, abbatiam nomine Helmuuardeshusun cum omnibus suis appenditiis mobilibus et immobilibus sedi Paterbrunnensi in honore sanctae Mariae sanctorumque Kiliani atque Liborii constructae, cui insignis acquisitionis presul Meginuuercus in presentiarum preest, in proprium dedimus nostroque iure et dominio in ius et dominium ipsius amodo potestative et iuxta regulam sancti Benedicti episcopaliter disponendam atque possidendam tradidimus. Et ut hec nostrae traditionis pagina firma et inconvulsa permaneat, manu propria corroborantes atque confirmantes sigilli nostri impressione subtus eam sigillari iussimus.
Signum domni Heinrici invictissimi Romanorum (M.) imperatoris augusti.
Guntherius cancellarius vice Erchanbaldi archicappellani notavit.
Data V. id. iul. indictione XII, anno dominicae incarnationis MXVII, anno vero domni Heinrici secundi regnantis XVI, imperii IIII; actum Lietzgo.