Urkunde Heinrichs II. für die Kirche zu Bamberg (DH II. 135)

(Heinrich schenkt der Kirche zu Bamberg seine gesamten Besitzungen in der Grafschaft Dietmars im Gau Volkfeld. Bamberg 1007 Mai 6.)

In nomine sanctae et individuae trinitatis. Heinricus divina favente clementia rex. Si aecclesias dei restaure vel alicuius rei dono ditare studuerimus, aeternae recompensationis aemolumentum nobis inde profuturum minime diffidimus. Quapropter omnium sanctae dei aecclesiae fidelium presentium scilicet ac futurorum noverit industria, qualiter nos tam pro nostrae quam pro genitoris nostri animae remedio ceterorumque parentum nostrorum aeternali tripudio universum nostri iuris predium, quocumque locorum in comitatu Dietmari comitis et in pago Volcfelt dicto habeatur situm, sanctae Babenbergensi aecclesiae in honore sanctae dei genitricis Mariae sanctorumque apostolorum principis beati Petri constructae sive dedicatae hac nostrae auctoritatis preceptali pagina proprietantes largimur concedimus ac de nostro iure in eius perpetuum ius ac dominium donamus atque transfundimus, cum omnibus eiusdem predii pertinentiis sive adherentiis vel utensilibus videlicet vicis villis familiis utriusque sexus rebus mobilibus et inmobilibus quesitis vel inquirendis viis inviis exitibus et reditibus terris cultis et incultis pratis pascuis sive conpascuis aquis aquarumque decursibus piscationibus molis molendinis silvis saginis venationibus ac ceteris omnibus quae dici vel scribi quoquolibet modo possunt utilitatibus, eo donantes tenore, ut prefata aecclesia eiusque rectores sive provisores idem predium, omnium contradictione remota, habeant teneant firmiterque possideant. Et ut haec nostrae traditionis auctoritas stabilis et inconvulsa permaneat, hanc cartam inde conscriptam manu propria roborantes sigilli nostri impressione insigniri iussimus.
Signum domni Heinrici (M.) regis invictissimi.
Eberhardus cancellarius vice Uuilligisi archicapellani recognovi.
Data II. non. mai. indictione V, anno dominicae incarnationis MVII , anno vero domni Heinrici II. regnantis V; actum Babenberg; feliciter amen.