Urkunde Heinrichs II. für die Kirche zu Bamberg (DH II. 134)

(Heinrich schenkt der Kirche zu Bamberg sein Gut Hallstadt und seine gesamten übrigen Besitzungen in der Grafschaft Adalberts im Rednitzgau. Bamberg 1007 Mai 6.)

In nomine sanctae et individuae trinitatis. Heinricus divina favente clementia rex. Si aeclesias dei alicuius rei dono provehere vel ditare studuerimus, id nobis profuturum esse minime dubitamus. Quapropter omnium sanctae dei aeclesiae fidelium praesentium scilicet atque futurorum noverit industria, qualiter nos tam pro nostrae quam genitoris nostri ceterorumque parentum nostrorum animae remedio quoddam praedium Halstat dictum in comitatu Adelberti comitis et in pago Ratenzgouue dicto situm, additis insuper et adiunctis nostri iuris universis praediis quecumque vel ubicumque in eodem pago vel nuper dicto comitatu habeantur, cum eorum pertinentiis et adherentiis quesitis vel inquirendis sanctae Babenbergensi aclesiae in honore sanctae dei genitricis virginis Mariae sanctique Petri apostolorum principis constructae ac dedicatae hac nostrae auctoritatis praeceptali pagina largimur atque concedimus et de nostro iure in eius ius ac dominium transfundimus, videlicet vicis villis familiis utriusque sexus areis aedificiis censualibus vineis vinetis silvis silvaticis aquis aquarumque decursibus molis molendinis piscationibus viis inviis exitibus et reditibus rebus mobilibus et immobilibus terris cultis et incultis pratis pascuis conpascuis ac ceteris quae rite dici vel scribi possunt quoquolibet modo utilitatibus, eo videlicet donantis tenore, ut praedicta aeclesia eiusque rectores sive provisores, omnium contradictione remota, habeant teneant firmiterque possideant. Et ut haec nostrae traditionis auctoritas stabilis et inconvulsa permaneat, hanc cartam inde conscriptam manu propria roborantes sigilli nostri impressione insigniri iussimus.
Signum domni Heinrici (M.) regis invictissimi.
Eberhardus cancellarius vice Uuilligisi archicapellani recognovi.
Data II. non. mai. indictione V, anno dominicae incarnationis MVII, anno vero domni Heinrici II. regnantis V; actum Babenberg; feliciter amen.