Urkunde Heinrichs II. für Bischof Heinrich von Würzburg (DH II. 5)

(Heinrich verleiht dem Bischof von Würzburg die Abtei Seligenstadt zum Nießbrauch auf Lebenszeit. Bamberg 1002 Juli 10.)

In nomine sancte et individuae trinitatis. Heinricus divina favente clementia rex. Si rationabiles fidelium petitiones, quas nobis pro suis necessitatibus innotuerint, ad effectum perducimus, et veterem regum priorum consuetudinem exercemus et alios ad fidelitatem nobis exhibendam incitamus. Proinde notum sit omnibus fidelibus nostris praesentibus scilicet et futuris, qualiter nos per interventum Cunigundae dilecte coniugis nostrae fideli nostro Heinrico videlicet Uuerceburgensis ecclesiae episcopo quandam abbatiam in loco qui dicitur Selegonostat in pago Moinehgouue et in comitatu comitis sitam tradidimus et per hoc regale praeceptum potestative tenendam concessimus (perenni iure in proprium delegavimus), cum omnibus eidem abbatie pertinentibus in quibuscumque villis vel pagis sive teritoriis et comitatibus, id est mobilibus et immobilibus servis et ancillis ingenuis et fiscalinis areis aedificiis agris terris cultis et incultis pratis pascuis sive compascuis silvis forestis venationibus vineis vinetis aquis aquarumque decursibus piscationibus molendinis viis et inviis exitibus et reditibus quesitis et inquirendis ac ceteris que quolibet modo vocari possunt appendiciis et utensilibus, eo tenore quatinus praefatus venerabilis antistes Heinricus liberam de eadem abbatia omnibus diebus vitae suae habeat potestatem usu fructuario possidendi vel quicquid sibi pro suo compendio libeat faciendi (omnesque sui successores eandem abbatiam in perpetuum potestative possideant teneant et quicquid eis placuerit ad utilitatem suae ecclesie inde faciant, nostra nostrorumque successorum et omnium mortalium contradictione in perpetuum longe remota). Et ut haec nostrae traditionis auctoritas stabilis et inconvulsa permaneat, hanc praecepti paginam inde conscriptam manu propria roborantes sigilli nostri inpressione insigniri iussimus.
Signum domni Heinrici (M.) regis invictissimi.
Egilbertus cancellarius vice Uuilligisi archicapellani recog.
Data VI. id. iul. anno dominicae incarnationis MII, indictione XV, anno vero domni Heinrici regis I; actum Babenberge.