Urkunde Heinrichs II. für das Marienstift zu Aachen (DH II. 433)

(Heinrich schenkt dem Marienstift zu Aachen den vom Kloster Hersfeld eingetauschten Hof Muffendorf. Aachen 1020 Juli 24.)

In nomine sancte et individue trinitatis. Heinricus dei gratia Romanorum imperator augustus. Quia divine pietatis munificentia hucusque nobis propicia quamvis inmeriti regni et imperii fasces accepimus, dignum et utile atque anime nostre profuturum iudicamus, illud adtendentes: "Cui plus committitur, ab eo plus exigitur", ut ei, a quo et per quem regnamus, in ecclesiis restaurandis et sublimandis et in Christi fidelibus ministris adiuvandis et consolandis fideliter studeamus deservire. Unde per istud scriptum presentibus atque futuris innotescimus, qualiter pro animabus parentum et antecessorum nostrorum regum et imperatorum et nominatim pro anima tercii Ottonis imperatoris et pro remedio anime nostre et Cunigunde dilectissime coniugis nostre quandam curtem Moffendorf nominatam, quam de monasterio Heroluesfeldensi sancti Wichberti speciali nostri iuris proprietate ad regnum non pertinente communi militie ac familie libitu atque consensu commutavimus, in comitatu Ezzonis palatini comitis in pago qui dicitur Bunnekowe ad monasterium sancte dei genitricis Marie Aquisgrani in usus fratrum ibi deo servientium ea lege concessimus, ut nulla maior vel minor persona hanc posthinc ab eorum communi utilitate aut in beneficium aut in ullos privatos usus auferre presumat, cum tota terra illa, que ibi nostri iuris hactenus erat, cum mancipiis utriusque sexus terris cultis et incultis, cum foresto silvis venationibus vineis aquis piscationibus pascuis molendinis et omnibus appertinenciis quesitis et inquirendis et cum omnibus que dici poterunt aut nominari. Quicumque vero nobis viam universe carnis ingredientibus huius precepti corruptor atque violator extiterit, coram Iesu Christo iusto videlicet iudice et matre sua sancta Maria rationem inde redditurus pallens ac tremens subsistat et in infernum inferius cum sathana et angelis suis eterno supplicio concremandus descendat. Et ut hec nostra tradicio omni tempore stabilis et inconvulsa permaneat, hanc imperialis precepti paginam inde conscribi ac manu propria confirmantes sigillo nostro insigniri iussimus.
Signum domni Heinrici Romanorum imperatoris invictissimi. (M.)
Guntherius cancellarius vice Ercanbaldi archicapellani recognovit.
Anno ab incarnatione domini MXX, indictione III, data VIIII. kal. augusti, anno vero domni Heinrici secundi regni XX, imperii autem eius VII; actum Aquisgrani; feliciter.

>