Urkunde Heinrichs II. für die bischöfliche Kirche zu Straßburg (DH II. 277)

(Heinrich schenkt der bischöflichen Kirche zu Straßburg die Abtei Schwarzach. Pavia 1013 oder 1014 Januar 17.)

In nomine sanctae et individuae trinitatis. Heinricus divina favente clementia rex. Cum ex rationabili ordine omnipotentis dei corporis humani forma eo modo sit condita, ut quelibet minora membra capiti sint subiecta et ab eo veluti sub quodam duce regantur, non incongruum putavimus ad hanc imitationem quasdam minores ecclesias in regno nostro subdere maioribus et id voluntati regis regum nihil obstare arbitrati sumus, qui celestes atque terrenos principatus miro ordine novit distinguere. Proinde nos etiam, qui ad tempus sub aeterno rege electi sumus regnare, in primis pro amore dei eiusque genitricis nec non pro assiduis petitionibus dilecte coniugis nostrae Chunegunde atque fidis persuasionibus Hereberti Coloniensis archiepiscopi et fratris sui Hecelonis episcopi Vvurceburgensis et simul fratris nostri Brunonis Augustensis consiliis ceterorumque fidelium nostrorum rogatu et assensione, quin vero propter iuge servitium Werenharii Argentinensis episcopi quandam abbaciam monachorum que dicitur Suarzaha sanctae Argentinensis ecclesie in honore dei genitricis fundate in nostram nostrorumque successorum memoriam tradidimus perpetualiter possidendam cum omnibus ad eandem abbaciam legaliter pertinentibus in quibuscumque provinciis mobilibus et inmobilibus areis aedificiis servis et ancillis terris cultis et incultis agris campis pratis pascuis sive conpascuis vineis vel vinetis silvis forestis venationibus aquis aquarumque decursibus molendinis piscationibus viis et inviis exitibus et reditibus ceterisque utensilibus, eo tenore quatinus prefatus episcopus Werenharius suique successores liberam de eadem abbacia deinceps habeant potestatem absque omni personarum contradictione et molestatione possidendi et in usus aecclesie quicquid inde sibi libeat omnibus modis faciendi. Et ut haec nostrae traditionis auctoritas stabilis et inconvulsa permaneat, hanc precepti nostri paginam regio more dilatavimus et post conscriptam manu propria roborantes sigilli nostri inpressione insigniri iussimus.
Signum domni Heinrici (M.) regis invictissimi.
Guncelinus cancellarius vice archicapellani Erchanbaldi recog.
Data XVI. kal. februarii, feria III, luna IIII, anno ab incarnatione dominica millesimo XIIII, indictione II, anno vero domni Heinrici regis XII; actum Papie.